Ўз компаниясидан қувилган 5 машҳур раҳбар\n23:58 / 22.06.2017\nЙирик компаниялар сармоячиларсиз ўз фаолиятини ривожлантира олмайди. Сармоячилар эса директорлар кенгаши таркибига кириб, ўз "қоида"ларини ўрната бошлашади. Баъзан шундай бўладики, уларнинг фикрлари компаниялар асосчилари позициясига тўғри келмайди - келишмовчиликлар юзага келган тақдирда эса, раҳбар истеъфога чиқади. InsiderPro ўз корпорациясидан қувилган энг машҳур беш директор ҳақидаги маълумот билан бўлишди. Уларнинг баъзилари лавозимига қайтишга муваффақ бўлган.\nТрэвис Каланик, Uber\nТрэвис Каланик компаниянинг корпоратив маданияти ва ишчиларни камситиш ҳолатларига қарши кечган давомли терговлардан кейин истеъфога чиқишга мажбур бўлган. У 2009 йилда Гаррет Кэмп билан ҳамкорликда "Uber"га асос солган.\nЎшандан буён компания мисли кўрилмаган муваффақиятларга эришди: Uber дунёнинг 58 мамлакатида ўз фаолиятини йўлга қўйган, компания 69 миллиард доллардан ортиққа баҳоланади. Афсуски, жамоадаги жинсий зўравонликка доир кўплаб можаролар Каланикка Uber раҳбари лавозимидаги фаолиятини давом эттиришга имкон бермади.\nСтив Жобс, Apple\n1985 йилда ўша пайтлардаёқ миллиард долларга баҳоланган Apple компаниясида қатор ўзгаришлар рўй берди. 30 ёшли Стив Жобс ва Жон Скалли ўртасида ҳукумат учун кураш авж олди, бунинг натижасида директорлар кенгаши Жон Скаллини ёқлади ва Жобсни компаниядан ҳайдаш тўғрисида қарор қабул қилди. Шундай бўлса-да, кейинроқ Стив Жобс Apple'га қайтди ва чин маънода уни қутқарди.\nЖобс истеъфо даврида кейинчалик машҳур анимацион студияга айланган NeXT ва Pixar компаниясига асос солди.\nЖек Дорси, Twitter\nЖек Дорси 2006 йилда ўз ҳамкасблари - Эван Уильямс, Биз Стоун ва Ноа Гласс билан биргаликда Twitter'га асос солди. У 2008 йилга қадар компаниянинг бош директор лавозимида фаолият юритди, кейин эса самара кўрсатмагани учун истеъфога чиқарилди ва бошқарув раиси лавозимига тайинланди. Twitter'нинг янги раҳбари лавозимини эса Уильямс эгаллади.\nАйтишларича, Дорси либослар дизайни ва йога билан ҳаддан ташқари қизиқиб, Twitter'га эътибор қаратмай қўйгани учун ҳам ўз лавозимини йўқотган.\nЖерри Янг, Yahoo!\n1994 йилда Жерри Янг ва Дэвид Фило бошқа сайтлар каталогидан иборат Jerry and Dave's Guide to the World Wide Web ("Жерри ва Дэйв жаҳон ўргимчак тўри гиди")ни ўйлаб топишди. Тез орада лойиҳа танилди ва "Yahoo!" дея қайта номланди.\nЯнг 2000-йилларга қадар - компания капитализацияси 22 миллиард доллардан ошганда ўз сайти ўсишидан баҳра олган. Бироқ тез орада муаммолар бошланган. "Google" компанияси "Yahoo!"га жиддий рақобат туғдирган. Янг компанияни 44,6 миллиард долларга сотиш имконига эга бўлган, бироқ бундан бош тортган ва танқидлар остида қолган. Охир-оқибат, 2009 йилда у ўзининг раҳбарлик лавозимини тарк этишга мажбур бўлди. 2012 йилда эса Жерри Янг компаниядаги барча лавозимларидан истеъфога чиқаётгани эълон қилинди.\nМартин Эберхард, Tesla\nДунё Илон Маскка бениҳоя ҳавас қилади, аммо унинг ҳамкасби Мартин Эберхард ҳақида кўпчилик ҳатто эшитмаган ҳам. Спорт автомобилларига жуда қизиққан бу муҳандис 2003 йилда Маскка Tesla компаниясига асос солишга ёрдам берган.\nЭберхард 2007 йилга қадар компаниянинг бош директори лавозимини эгаллаган, бироқ кейин уни маслаҳатлашув кенгаши раҳбари лавозимига ўтказишган. 2008 йилда у компанияни бутунлай тарк этишига тўғри келган. У истеъфодан кейин шартномани бузганлик учун Tesla ва ИлонаМаскни судга берган. Натижада бу иш суд ҳукмисиз ҳал этилган.\niPhone смартфонлари хавфсизлик тизими кучайтирилади\n19:37 / 14.06.2018\nTesla минглаб ходимларини ишдан бўшатмоқда


Рамзан Қодиров Сурия ва Ироқдаги бирор россияликни кулфатда қолдирмасликка ваъда бердиHaqida.net\nHome Dunyo Рамзан Қодиров Сурия ва Ироқдаги бирор россияликни кулфатда қолдирмасликка ваъда берди\nЧеченистон раҳбари Рамзан Қодиров ҳукумат Сурия ва Ироқдаги қайноқ нуқталарда қолаётган аёллар ва болаларни уйларига қайтариш бўйича катта ишни амалга ошираётганини ва бу иш катта хавф билан боғлиқлигини айтиб ўтди. У бирорта ҳам россияликни бу мушкул вазиятда қолдирмасликка ваъда берди.\n13 ноябрда Грознийга Сурияда озод қилинган 41 аёл ва болалар етказилди. Улар орасида Ўзбекистоннинг 2 нафар фуқароси ҳам бўлган.\n“Аввалроқ биз Сурия ва Ироқдан 48 кишини олиб чиқишга муваффақ бўлгандик. Бу рақамлар ортида ҳаёт учун хавфли бўлган улкан иш бор. Биз умумий ҳолда 89 кишини қайтардик. Бу иш нафақат юртдошларимиз, балки МДҲ давлатлари фуқароларини ҳам қамраб олган. Федерал марказ билан ҳамкорликда аёллар ва болаларнинг жойлашган ўрни, уларнинг шахсини аниқлаш бўйича комплекс тадбирлар амалга оширилмоқда”, деб ёзган Қодиров Instagram’да.\nҚодиров, шунингдек, ўзининг Яқин Шарқ ва Шимолий Африка давлатларидаги вакили Зиёд Сабсабийга, Суриядаги российлик ҳарбийларга миннатдорлик билдирди. Қодировнинг айтишича, улар жуда мураккаб ташкилий муаммоларни ҳал қилишда максимал кўмак кўрсатмоқдалар.\n“Биз ушбу вазифа тўлиқ бажарилмагунга қадар ишни тўхтатмаймиз. Россиянинг бирорта фуқаросини кулфатда қолдирмаймиз!”, деб қўшимча қилган Чеченистон раҳбари.\nЖЧ-2018. Италия 1958 йилдан бери илк бор жаҳон чемпионатига чиқа олмади


Жамият тараққиётида бағрикенгликнинг ўрни. — KUKALDOSH.UZ\n28.07.2018 / - Мақолалар\nЖамият тараққиётида бағрикенгликнинг ўрни.\nЮртбошимиз Ислом Каримов ўзларининг “Юксак маънавият – енгилмас куч” асарида “…юртимиздаги қайси хонадонга кирманг, қандай йиғин ёки маърака бўлмасин, фотиҳага қўл очилганда, ёшу қари, эркагу аёл – барчамиз Яратгандан тинчлик ва осойишталик сўраб дуо қиламиз” – дея тинчлик сўзи бағрикенг халқимизнинг тили ва дилидан мустаҳкам жой эгалланига алоҳида урғу берганлар.\nТинчлик. Бу нақадар эзгу туйғу, нақадар гўзал тушунча. Тинчлик – бу улуғ неъмат, қут-барака, тараққиёт гарови, ўз орзу-интилишларимиз, эзгу ниятларимиз рўёбининг муҳим кафолатидир. Зеро, тинчлик, осойишталик, барқарорлик, кишилар ўртасида меҳр-оқибат, кўнгилларда хотиржамлик бўлган жойдагина юракка эзгу мақсадлар сиғади. Психологларнинг таъкидлашича, хотиржамлик инсоннинг энг муҳим руҳий эҳтиёжи бўлиб, шахс соғлиги, жамият барқарорлигини таъминлашда катта ўрин тутади. Инсонда осойишталик ва хотиржамлик ҳисси бўлсагина, кўзлаган мақсадлари йўлидаги саъй-ҳаракатлари самарали бўлади ва муваффақиятга эриша олади. Худди шундай тинчлик ва барқарорлик ҳукмрон бўлган мамлакатгина тараққий этади, бунёдкорлик ишлари ривож топади.\nМустақиллигимизнинг дастлабки кунларидан бошлаб жамиятимизда барқарорликни таъминлаш, фуқароларнинг тинчлиги ва осойишталигини асраш ҳал қилувчи вазифалардан бирига айланди. Бу ҳақда сўз юритганда муҳтарам президентимизнинг “Инсоннинг энг устувор ва муқаддас ҳуқуларидан бири бу – тинч яшаш ҳуқуқидир. Давлат ва жамиятнинг бурчи ана шу ҳуқуқни барча қонуний воситалар билан кафолатлаб беришдир. Бу ҳуқуқни амалга ошириш – давлат ва жамиятни демократлаштиришнинг энг муҳим шартидир. Демократиянинг инсонпарварлиги ҳам шу билан белгиланади”, деган фикрларини эслаш жоиз.\nМамлакатимизда ҳукм сураётган тинчлик ва осойишталик , меҳр-оқибат, ўзаро ҳурмат, миллатлараро тотувликни кўз қорачиғидек асраш энг катта вазифаларимиздандир.Бинобарин, бу мустақилликка эришгунча элу юртимиз бошдан кечирган оғир синовларни ёддан чиқармаслигимиз даркор.\nАммо, афсуски, орамизда бу улкан неъматнинг қадрини англай олмайдиганлар ҳам учраб туради. Тинчлик ҳақидаги сўзларни эшитганда энсаси қотиб, бу фақатгина баландпарвоз сўзлардан бошқа нарса эмас, деган фикрлар билдиришади. Бу заҳарли фикрлар билан ўзлари иллатланганлари етмагандай, ён-атрофидаги соғлом фикрли инсонларни заҳарлашга уринадилар. Ҳа, албатта, неъматнинг қадрини ўша неъматдан мосуво бўлганлар яхшироқ тушунишади. Аммо ҳар биримиз доимо ёдда сақлашимиз керакки, Аллоҳ таоло бизларга берган ҳар бир неъматнинг шукрини адо этишимиз лозимдир. Буни бизларга Аллоҳ таолонинг қуйидаги ояти эслатади:\n“وَإِذْ تَأَذَّنَ رَبُّكُمْ لَئِنْ شَكَرْتُمْ لَأَزِيدَنَّكُمْ وَلَئِنْ كَفَرْتُمْ إِنَّ عَذَابِي لَشَدِيدٌ”\nЯна Раббингиз эълон қилган (бу сўзлар)ни эслангиз: «Қасамки, агар (берган неъматларимга) шукр қилсангиз, албатта, (уларни янада) зиёда қилурман. Борди-ю, ношукрчилик қилсангиз, албатта, азобим (ҳам) жуда қаттиқдир».”\nШукр қилиш эса ўз-ўзидан бўлмайди, балки ўзимиздаги бу олий неъматлар ҳақида кўп мулоҳаза қилиш, булар берилмаган тақдирда қандай ҳолатда бўлишимизни тасаввур этиш, бу неъматлардан айрилган мамлакатларни ёдга келтириш бизни ўзимиздаги неъматлар учун Аллоҳга шукр қилишимизга ундайди. Бу ишимиз инъом этувчига ҳам манзур бўлади. Натижада неъматнинг янада зиёда бўлишига сабаб бўлади. Аксинча, ношукрлик, нонкўрлик каби ҳолатлар инъом этувчининг нафрат ва ғазабига сабаб бўлади. Натижада берган неъматларини қайтариб олиш ёки бошқа офат ёхуд мусибатларга дучор қилиш йўли билан жазолаши жоиз бўлиб қолади.\nМуҳтарам юртбошимиз таъкидлаганларидек, агар биз бугунги ҳаётимизга, бунёдкорлик ишларимизга, эришаётган ютуқларимизга тўғри баҳо бермасак, уларнинг қадрига етмасак, ҳушёрлигимизни йўқотиб, турли таҳдидларни, тинч турмушимизга, хавфсизлигимизга раҳна солишга уринаётган, оёқ остидан чиқаётган ҳар хил бало-қазоларни пайқамай-сезмай қолишимиз мумкин.\nДоно халқимизнинг “Бир кун жанжал бўлган жойдан қирқ кун барака кетади”, деган нақлида катта ҳикмат бор. Ён қўшнимиз Афғонистондаги вазиятни кўз олдимизга келтирайлик. Ўттиз йилдан бери тинмаётган уруш жафокаш афғон халқи бошига не-не кулфатларни солмади. Беқарорлик туфайли мамлакат иқтисодиёти издан чиқди, халқнинг тинка-мадори қуриб, юртдан қут-барака кетди. Натижада, ҳозирги давр авлодлари ҳатто тинчлик тушунчасининг асл моҳияти нималардан иборатлиги ҳақида тасаввур ҳам қила олмайдиган бўлиб улғаймоқда. Ёки, бир неча йил олдин ҳам барчанинг кўзини қувонтириб турган, дунёдаги энг катта икки илм булоғининг бири саналган Сурия давлатига қарайлик. Ҳозир қандай аҳволга тушириб қўйишди. Бу юрт фуқаролари арзимаган вақт мобайнида гўзал мамлакатлари харобалар қабристонига айланиб қолишини тасаввур қилишганмикин. У ердаги ота-оналар фарзандларидан айрлиб қолишлари ҳақида ўйлаганмикин, ёш болалар ота-онаси уларни мактабга ташлаб кетаётганда, энди қайтиб уларни кўрмасликлари, етим бўлиб қолишлари ҳақида ўйлаганмиканлар.\nБугунги кунда, ўзининг қадр-қимматини, ғурур-номусини англаб яшайдиган, ўз меҳнати ва ақл-заковати билан келажагини қуришга ва ўз юртини ҳимоялашга қурби етадиган давлат ва халқни жаҳон аҳли ҳам тан олади ва ҳурмат назари билан қарайди.\nБугун дунё глобаллашув, иқтисодий ва сиёсий интеграция жараёнлари таъсирида тобора яхлит ва бир бутун характер касб этиб бормоқда. Капитал ва товарлар оқими билан бир қаторда, инсонларнинг ҳаракат доираси ҳам кенгайиб бормоқда. Бу одамлар орасида ўзаро муросасизлик, тоқатсизлик кўринишларини бартараф қилиш, жамиятда бағрикенглик маданиятини қарор топтириш, шунингдек, инсонлар орасида ўзаро ҳурмат, самимий дўстлик қарор топтириш бугунги куннинг муҳим вазифасир.\nМамлакатимизда 130дан ортиқ миллат яшайди, улар турли хил динларга эътиқод қиладилар. Уларнинг ягона ватан, ягона байроқ остида бирлашишида диний бағрикенглик маданиятининг ўрни каттадир. Жамият ҳаётида тенглик ва адолат ғояларини устувор бўлиши ва амалиётда ўз ифодасини топиши кўзланган мақсадларга эришишга, белгиланган ижтимоий-иқтисодий, сиёсий-ҳуқуқий, маънавий-маърифий мўлжалларнинг барча учун бирдек қадр-қиммат касб этишига, фуқаролар ўртасида бирдамлик ва ҳамжиҳатлик, ўзаро бир-бирини тушуниш, ҳурмат руҳи қарор топишига замин яратади. “Бағрикенглик Тамойиллари Декларатсияси”да таъкидланганидек, “Бағрикенглик бўлмаса тинчлик бўлмайди, тинчликсиз эса тараққиёт ва демократия бўлмайди”. Айни пайтда, инсонларнинг манфаати бугунги куни, балки истиқболига ҳам таҳдид солаётган хилма-хил заминда юзага келаётган тоқатсизлик, муросасизлик ва тажовузкорликнинг турли кўринишларига хос хусусиятларни ўрганиш, уларни келтириб чиқарувчи сабаб ва омилларни тадқиқ қилиш, уларни олдини олиш имконини яратади. Ватандошларимизда бағрикенглик кўникмаси ва малакасини шакллантириш эса уларнинг келиб чиқишига йўл қўймасликнинг асосий шартларидан бири ҳисобланади. Диёримизда азал-азалдан турли хил миллат ва дин эгалари яшаганликлари тўғърисида маълумотлар тарихдан маълум. Яҳудий, христиан, ислом дини эгалари тинч ва тотув яшаганлар. Ислом дини ўзининг илк даврларидаёқ бағрикенглик дини сифатида намоён бўлди. Жаҳон динлари ичида фақат исломда эътиқод эркинлиги очиқ-ойдин эълон қилинган – “Бақара” сурасининг 256-оятида “Динда зўрлаш йўқ”, дейилган. Пайғамбаримизнинг қуйидаги ҳадиси шарифлари ҳам бунга далолат қилади: “Барча одамлар ичида бу дунё-ю, боқий дунёда мен Марямнинг ўғли Исога энг яқиниман”.\nБундан юз йил аввал машҳур рус файласуфи шундай ёзган эди: “Юқорида келтирилган Қуръон матнларидан Муҳаммадга нисбатан фанатизм, тоқатсизлик, диний зўравонлик каби айблар қанчалик ноҳақ эканини кўрдик. Умуман мусулмонларнинг муқаддас китобида Муҳаммад томонидан диннинг онгли равишда суиистеъмол қилинганлиги ҳақида маълумот йўқ”. ундан ярим аср олдин голландиялик йирик исломшунос олим Райнхард Дози ҳам айнан шу фикрни айтган эди: “Европада узоқ вақт ҳукмрон бўлиб келган бу (мусулмонларнинг исломни тарқатиш йўлида муқаддас уруш – жиҳод қилиш кераклиги) ҳақидаги фикр тўғри эмас. Диққат билан қаралса, Қуръонда барча иймонсизларга қарши уруш олиб бориш ҳақида бирон кўрсатма йўқ. Муқаддас уруш биргина ҳолатда – мусулмонларга душман ҳужум қилганидагина вожибдир, агар кимда-ким Қуръон кўрсатмаларини бошқача тушунса, бунга илоҳиётчиларнинг нотўғри талқини айбдор”.\nДиний бағрикенглик турли эътиқодларнинг бир давр ва бир маконда биргаликда мавжуд бўлишига, уларнинг эгалари ўртасидаги ҳамкорлик ва ҳамжиҳатликнинг шаклланишига замин яратган. Бу эса ўз навбатида, тинчлик ва тараққиётга, умуминсоний маданият ва маънавият ривожига хизмат қилган. Ҳурматли Президентимиз Ислом Каримов: “Ҳозирги мураккаб ва нотинч дунёда, ҳаётимизнинг барча соҳаларида, демократик жамият қуриш йўлидаги изланишларимизда бағрикенглик нечоғлик муҳим ўрин тутишини изоҳлаб ўтишга ҳожат йўқ”, — деб таъкидлаган эдилар.\nХулоса қилиб айтганда, бағрикенглик ҳикмат илми сифатида ҳам, тарихнинг амалий синовларидан ўтганлиги нуқтаи назаридан ҳам анча теран ва баркамол хислатга эга, шунингдек, у нафақат бизнинг миллатимизга, балки бутун инсониятга ҳамжиҳатлик, чидамлилик, ғамхўрлик, муросасозлик кабиларни энг тўғри мезонда аниқлаб берадиган тушунча ҳамдир. Шундай қилиб, бағрикенглик инсон борлиғининг моҳиятини унинг сабр-тоқатида деб билади. Айнан шу хислат унинг ҳаёти маъносини белгилайди, унинг эътиқоди қандай йўналишда юксалишини кўрсатиб туради.\nБилим юрти мударриси Ахмедов Охунжон\nПайғамбар соллаллоҳу алайҳи васалламнинг дунёдаги зуҳдлари\nВақфнинг мурувват карвони Ўзбекистон бўйлаб


O‘zLiDeP кўмагида хўжайлилик ёшлар тадбиркорлар билан тажриба алмашди | O'zLiDeP\nO‘zLiDeP кўмагида хўжайлилик ёшлар тадбиркорлар билан тажриба алмашди\nO‘zLiDeP Қорақалпоғистон Республикаси Кенгаши ёшлар билан ишлаш бўлими томонидан фаол ёшлар учун “OKS DOOR MEBEL” корхонасига саёҳат ташкил қилинди.\nБундан кўзланган мақсад эса ёшларнинг бўш вақтларини мазмунли ўтказиш, уларни касб-ҳунарга, тадбиркорликка кенгроқ жалб этишдан иборат. Дастлаб “Ёшлар қаноти” фаолларига корхонада ишлаб чиқарилаётган маҳсулотларнинг сифати, харидор боплиги, иш жараёни билан яқиндан танишди.\n– Корхонамиз 2007 йилдан буён мебел, эшик ва ромлар, темир дарвоза каби 80 хилдан ортиқ маҳсулотлар ишлаб чиқариб келмоқда, – деди корхонанинг иш юритувчиси Р.Шразаддинов. - Даставал 8 нафар киши билан иш бошлаган бўлсак, ҳозирги кунда 30 дан зиёд ёшларимиз доимии иш билан таъминланган. Цехимизда ёғоч ва темир маҳсулотларни махсус Хитой давлатидан олиб келинган ускуналарда кесиб олиниб сўнгра ишлов берилади.\nХўжайли туманида ҳам корхонамиз филиали иш олиб бормоқда. Ҳозирги кунда Мўйноқ туманидаги объектлар учун ҳам буюртмалар олиб қўйилганлигини таъкидлаб ўтмоқчиман Бошқа корхоналарда ишлаб чиқарилаётган маҳсулотлардан ўзгача бўлиш учун биз кўпроқ миллийликка урғу берганмиз. Қолаверса, ҳозир биласиз қаерда рақобат кучли бўлса, шу ерда ривожланиш, ўсиш бўлади.\nСаёҳат давомида ёшларга корхонадаги ишлаб чиқарилаётган маҳсулотларнинг иш жараёни, маҳсулотлар сифати бўйича ҳам маълумотлар бериб ўтилди. Ушбу корхонада ишлаш истагини билдирган ёшлар иш билан ҳам таъминланди.\nРахманова Гульнара 2019-08-21 13:37:55\nO‘zLiDeP Қорақалпоғистон Республикаси Кенгаши ёшлар билан ишлаш бўлими молодец!!! Ешлар билан ишлашда сизларга куч кувват тилаймиз. Партиямизга купрок ешлар жалб килинса, яхши фикр тилак истактаклифларнинг барчаси шу ешлардан чикади. Ахир улар хозирги замон ешлари да.


Азимжон Асқаров ўлимига доир иш яна ГСИНга топширилди\n08.09.21 13:09\tmsk\nАзимжон Асқаров. Spring96.org сайти фотосурати\nАзимжон Асқаровнинг колонияда вафот этганига доир жиноий иш яна қайта тикланди, деб хабар беради 24.kg нашри Қирғизистон Бош прокуратураси матбуот хизматига таянган ҳолда. Ушбу иш билан ГСИН (Жазони ижро этиш давлат хизмати) тергов хизмати шуғулланади.\nБундан олдин марҳумнинг турмуш ўртоғи Ҳадича Асқарованинг адвокатлари жиноий ишни республика Давлат миллий хавфсизлик қўмитасига топшириш ниятида эканини айтгандилар.\n«Ташкилот сифатида жиноий ишни ёпишдан манфаатдор бўлгани боис, тергов ишлари ГСИН томонидан олиб борилмаслиги керак. Бунда мустақил тергов олиб бориш принциплари бузилади», — дейди адвокат Айдар Сидиқов.\nАсқаров 2020 йил 25 июлда №47 колония касалхонасида оламдан ўтди. Унинг ўлимига иккитомонлама пневмония оқибатида юзага келган нафас етишмовчилиги сабаб қилиб кўрсатилган.\nАсқаров ўлимидан бир неча кун олдин унинг қариндошлари, адвокати маҳкумнинг оғир касал эканини хабар қилганлар. ГСИН дастлаб ушбу маълумотни инкор этади, кейин омбудсменнинг қамоққа ташрифи чоғида маҳбусда ҳақиқатан ҳам COVID-19 (Асқаровни коронавирусга қарши тестдан ўтказишмаган) аломатлари борлиги аниқланган. Адвокат Валериан Вахитов Асқаровни охирги марта 2020 йил 22 июлда оғир аҳволда кўрган.\nАсқаров вафотидан сўнг ГСИН маҳкумнинг даволанишдан бош тортгани, кислород ниқобини улоқтириб ташлаганини иддао қилган. Бироқ, ҳуқуқ ҳимоячиси Аида Байжуманова маҳкумнинг 11 июлда ёзган охирги мактубини эълон қилди. Унда Асқаров яшашни хоҳлашини, сиёсат билан қизиқишини, унга китоблар келтиришларини сўраб ёзган.\nАзимжон Асқаровни 2020 йил 31 июлда Ўзбекистонда дафн этишди. Унинг ўлимига доир тергов ишлари деярли бир йил давом этди. Натижада ГСИН раҳбарияти Асқаровнинг COVID-19 асоратидан вафот этганини тан олиб, унга нисбатан турмада ёмон муносабатда бўлганлик ҳолатларини рад этди. Раҳбарият мамлакатдаги оғир эпидемиологик вазиятдан келиб чиқиб, маҳбуснинг ўлими учун жавобгарликни зиммасига ололмаслигини таъкидлаган.\n«Бир Дуйно» ҳуқуқ ҳимояси ташкилоти ушбу қарорни бекор қилиш учун Бибкек шаҳар Свердлов туман судида мурожаат қилади. Бироқ, суд 1 июлда ариза муддатида топширилмаганини айтиб, шикоятни қондиришдан бош тортади.\n28 июль куни Бишкек шаҳар суди шикоятни қайта кўришга юборган ҳолда биринчи инстанция қарорини бекор қилди. Август охирида Бишкек шаҳар Свердлов туман суди Азимжон Асқаров ўлимига доир ишни қайта жонлантириш тўғрисида қарор қабул қилди.


30 апрель куни Бишкекдаги Октябрь туман суди умрбод қамоқ жазосига ҳукм қилинган жалолободлик ҳуқуқ фаоли ва журналист Азимжон Асқаров иши бўйича қайта тергов бошлаш ҳақида қарор чиқарди.\nБу ҳақда Озодликка Азимжон Асқаровнинг адвокати Валериан Вахитов маълум қилди.\n- Бугун судя Азимжон Асқаровнинг иши бўйича ўз қарорини ўқиб эшиттирди. Бу қарор билан у Қирғизистон Бош прокурори муовинининг Азимжон Асқаров ишини қайта кўриб чиқиш асоссизлиги тўғрисидаги қарорини ноқонуний, деб топди, - деди адвокат Валериан Вахитов.\nҲуқуқ фаоли Азимжон Асқаров Қирғизистондаги 2010 йилги воқеаларда милиция ходимини ўлдирганликда айбланиб, умрбод қамоқ жазосига ҳукм қилинган. Унинг ҳамкасблари ва халқаро ташкилотлар Асқаровнинг айбсиз эканига амин бўлган ҳолда, қарийб тўрт йилдан буён ҳуқуқ фаолининг озод қилиниши учун ҳаракат қилиб келадилар.\nБишкекдаги “Бир дуйнў-Қирғизстан” ҳуқуқни ҳимоя қилиш ташкилотининг бу йўлдаги уринишлари самараси ўлароқ ўтган йилнинг 5 май куни Қирғизистон Бош прокуратураси Азимжон Асқаровга оид жиноят иши бўйича янги очилган ҳолатлар юзасидан иш материалларини текшириш учун тергов гуруҳини тузганди. Бу текширув тўққиз ой давом этган ва шу йилнинг 5 февраль куни Қирғизистон Бош прокурори муовини Людмила Усманова жиноят ишини қайта кўриш учун асос йўқ, деган қарорга келган.\nАсқаровнинг адвокати Валериан Вахитов Бош прокурор муовинининг бу қарори юзасидан Октябрь туман судига шикоят аризаси топширган. Чоршанба куни судя Жамила Сабитова Бош прокуратура қарорини асоссиз деб топиб, адвокатнинг аризасини қаноатлантирган.\nАдвокат Вахитовнинг айтишича, эндиликда Бош прокуратура Октябрь туман суди қарори юзасидан Бишкек шаҳар судига, у ерда ҳам натижа бўлмаса, Қирғизистон Олий судига мурожаат қилиши мумкин. Мазкур юқори инстанция судлари ҳам Октябрь туман суди қарорини ўз кучида қолдирса, Қирғизистон Бош прокуратураси Азимжон Асқаровга оид жиноят ишини қайта текширишга мажбур бўлади.\n“Бир дуйнў-Қирғизстан” ҳуқуқни ҳимоя қилиш ташкилоти раҳбари Тўлеқан Исмаилова Азимжон Асқаров иши юзасидан Октябрь туман суди чиқарган қарорни олқишлайди ва буни Қирғизистондаги суд ислоҳотининг илк муваффақиятли қадамларидан бири, деб атайди.\n- Азимжон Асқаров қийноқ қурбони бўлиб ҳисобланади, чунки уни ноқонуний равишда қўлга олганлар, қийноққа солганлар ва у бугунги кунгача қамоқхонада ўтирибди. Октябрь туман судининг бугунги қарори Қирғизистонда ўтказилаётган суд ислоҳотининг меваси, деб ҳисоблайман. Бу биринчи қадам қийноқ қурбони бўлганларга нисбатан адолат тикланишига йўл очади, деб ўйлайман. Бошқа томондан эса ҳуқуқ ҳимоячиси бўлган Азимжон Асқаров касбий фаолияти туфайли қамалиб қолган. Биз бундан буён бу жабҳада янада кўпроқ ғайрат билан ишлаймиз ва ноҳақ қамалган Азимжон Асқаров албатта озодликка чиқади, - дейди бишкеклик ҳуқуқ фаоли Тўлеқан Исмаилова.\nЖалолободлик ҳуқуқ фаоли Азимжон Асқаров 2010 йилда қўлга олинганидан буён ўзига асоссиз айбловлар қўйилганини таъкидлаб келади. Бундан икки ой аввал БМТ, Европа Иттифоқи, ЕХҲТ, Нью-Йоркдаги Журналистларни ҳимоя қилиш ташкилоти, оммавий ахборот воситалари ҳамда АҚШ, Германия, Франция элчихоналарига юборилган очиқ мурожаатида у ўзининг ҳақлигини исботлаш учун ҳатто “Ёлғон детектори”да текширилишига рози бўлганини билдирган.


Буюк имтиёз - Hidoyat.uz\nАсосий саҳифа Мақолалар Буюк имтиёз\nЧоп этилди May 7, 2019 Буюк имтиёзda fikr bildirishni o'chirish\nАллоҳ таоло айтади: “Эй бандам, агар Мени ёлғиз ҳолда зикр қилсанг, Мен ҳам сени ёлғиз ҳолда зикр қиламан. Агар Мени жамоат орасида ёд этсанг, Мен сени у жамоатдан афзалроқ жамоат (фаришталар) ўртасида ёд этаман”. (Имом Аҳмад ривояти)\nБу дунёда кимдан (бошқаларни қўй, ота-онанг, ҳатто болангдан-да!) сенга яхшилик ўтадиган бўлса, ҳаммаси – омонат. Улар асло қайтим сўрашни хаёлларига келтирмасалар ҳам, қачон нима қилган бўлсалар, ҳаммасини санаб юрасан, жавобини қайтаришим керак, деган юк дилингда тураверади. Фақат Яратганнинг берганини яйраб қабул қилиб, яйраб ейсан. Унинг “Cени ёд этаман” деган ишорасида “Ҳақиқий роҳатингни Ўзим бераман”, деган илтифот турибди.\nҲақни кўксига жойлаган ва шунинг учун ўзини ҳеч қачон ёлғиз сезмайдиган, Уни ўйлаб юпаниб, Ундан ҳайиқиб инсофга келадиган одам Аллоҳ билан ёлғиз гаплашадиган одамдир. Дейлик, сенга кимдир озор беряпти, кундан-кунга у оғриқ жонингга ботиб боряпти. Қасдма-қасд таъзирини бериб қўйгинг келади, аммо “Бировга ёмонлик қилма, ҳатто ёмонга ҳам яхшилик қил”, деган ҳикматни, бандаларни қарғашга ҳаққимиз йўқ эканини эслайсан ва ўзингни тутасан, Яратганни ёлғиз зикр қилганинг – шу.\nКимдир сенинг битта айбингни овоза қилиб юрибди, сенда эса унинг ўнлаб гуноҳларига ҳужжат бор. Шайтонинг тинмай уни фош қилишга ундаб туради. Сен-чи, инсон қисмати Унинг азмига боғлиқлигини, сенинг бу ниятингдан Аллоҳ рози бўлмаслигини эслайсан ва ўзингни тўхтатасан. Ҳақ билан ёлғиз гаплашганинг – шу.\nАллоҳни ёлғиз ҳолда ёдга олишинг гувоҳ йўқ жойда гуноҳ қилмаслигингдир, яъни мумкинмас ерга ахлат тўкиб қочмайсан, сўрамасдан бировнинг бир гулини, бир олмасини узмайсан, эру аёллик шаънига хиёнат қилмайсан, уйда бир ўзинг бўлсанг ҳам, ораста юрасан, ҳеч ким кўрмаса ҳам, фарз амалларингни тартибли бажарасан, ҳатто кимсанинг итига ҳам хуфёна озор бермайсан, чунки Аллоҳ кўриб турибди, қулоқ солиб турибди, деган андишанг бор!\n“… Мен ҳам сени ёлғиз ҳолда зикр қиламан” дейилиши Унинг розилиги учун бажарган ҳар бир ишинг алоҳида ҳисобда туришига ишорадир. Яъни, ҳар бир савоб ишингга алоҳида ажр ёзилиши, худдики, турфа дарахт эксанг, турфа мева олганинг каби, сенга бир-бирига ўхшамаган роҳатлар берилиши ваъда қилинмоқда. Ва ҳар бир мушкулотингда сенга Ўзининг ҳамкор бўлиши эслатилмоқда.\n“Агар Мени жамоат орасида ёд этсанг…” Одамлар бу ҳушёрлару ғофиллар, имонлилар ва худобехабарлар, поку нопоклар аралаш оломондир. Агар сен “одамлар қиляпти-ку” демай, Аллоҳ норози бўладиган ишларни қилмасанг: пора олмасанг, ғийбатга, хушомадга яқинлашмасанг, шуҳратга, кибрга берилмасанг –Яратганни жамоат орасида ёдга олганинг – шу.\nШундай ҳадис бор: “Кимки одамларни рози қиламан деб, Аллоҳнинг ғазаби келадиган ишни қилса, Аллоҳ уни одамларга топширади…” Бу огоҳлантиришдир! Билки, нотўғри ишлар қилишда кимлар билан ҳамтовоқ бўлган бўлсанг, сенга жазо беришни ўшаларга топшириб қўяди. Онажоним юрсалар ҳам, турсалар ҳам: “Ўзингдан қўймагин-а, Ўзингдан қўймагин!” деган нолонни тилларидан туширмасдилар. (Илоҳим, охиратлари ҳам Аллоҳнинг паноҳида бўлсин!) Ҳеч кимдан Ҳақ юз ўгирмасин!\nЮқоридаги ҳадиснинг давоми бундай: “…ким улуғ Аллоҳни рози қиламан деб кишилар ғазаби келадиган ишни қилса, Аллоҳ унга ўша кишилар(дан келадиган зарарга) кифоя қилади” (Имом Аҳмад ривояти). Бу дегани, сен қора меҳнатлардан орият қилмадинг, рост гапиришни фарз деб билдинг, хушомадни уят иш билдинг, устингдан кулсалар ҳам, содда тўйлар қилдинг, содда рўзғор, содда уйларда яшадинг. Бунинг эвазига Яратган сенинг ҳамишалик ҳимоячингдир, молу жонингни балолардан Ўзи сақлаб туради.\nАйримлар ё кибр, ё ношукрлик билан ноғора чалиб, ўз номларини ўзлари байроқ қилиб юрганларида сен сабрда собитлик билан, бору йўққа бирдай шукр қилиб, нафсингни синдириб, хокисорлик билан яшадинг, Аллоҳ рози бўладиган йўлдан юриб келавердинг. Осмонга ирғиганлар сакрай-сакрай чарчаб, жаранглари тиниб, қумга тушган издай ўча бошлаганда Аллоҳ сенга берган ваъдасини ижро қилади: тўрт томонингдан сен кутмаган фаровонликлар ато этади, яъни сени яхши одамларнинг назарига туширади – дуога сазовор бўласан ё фарзандларинг солиҳ бўлади, номинг “Фалончи яхшининг отаонаси” бўлиб, кишиларнинг ихлосу ишончида яшайсан. “…яхшироқ жамоа (фаришталар) орасида ёд этаман”, дейилишидан умидвор бўлки, ажаб эмас, исминг жаннатийлар қаторида саналса! Шундай аталиш ҳар бандага насиб этсин.\n“Дилдаги дур” китобидан\n“Мўминалар” журналининг 2019 йил, 1-сонидан олинди


Туркия матбуоти: Ўзбекистон катта бунёдкорлик ва қурилиш майдонига айланди\nИСТАМБУЛ, 21 июнь. /«Дунё» АА/. Туркиядаги етакчи - «Turkiye» ва «Yeni dönem» газеталарида «Янги Ўзбекистон» («Yeni Özbekistan») сарлавҳали мақола эълон қилинди, деб хабар бермоқда «Дунё» АА мухбири.\nТуркиялик эксперт Ирфан Ҳаттатоглу қаламига мансуб ушбу материалда мамлакатимиз тарихи ва сўнгги беш йилда амалга оширилган ислоҳотлар, янгиланишлар ва ўзгаришлар хусусида батафсил маълумотлар келтирилган.\nМуаллифга кўра, Ўзбекистон ва Туркия ўртасидаги ҳамкорликни ривожлантириш асослари кун сайин мустаҳкамланиб бормоқда.\n«Туркий халқларнинг маркази бўлган ва ўтмишда Моварауннаҳр номи билан танилган минтақа азалдан илм-фан ва цивилизация маркази бўлиб келган, - деб ёзади муаллиф.- Имом Бухорий ва Имом Термизийнинг ҳадислар китоби Ислом динининг мустаҳкам асосларини яратишда муҳим роль ўйнаган. Ушбу минтақада яшаган Хоразмий математика кашф қилган бўлса, Фаробий ва Ибн Сино каби алломалар фалсафа ва тиббиётда буюк из қолдирган»\nМақолада муштарийлар эътиборига Амир Темур даврида гуллаб-яшнаган Моварауннаҳр ва унинг пойтахти – Самарқанд ва Темурийлар қолдирган бой мерос ҳақидаги маълумотлар ҳавола қилинган.\n«Тарих ва адабиёт соҳасида Темурийлар даври туркий тарихдаги энг ёрқин даврлардан биридир, - дея таъкидланади мақолада. - Ушбу даврда Марказий Осиё ҳақиқий иккинчи Уйғониш даврини бошдан ўтказди. Амир Темурнинг набираси Мирзо Улуғбек астрономия фани учун расадхона қуриш ва 1018 юлдузни ҳисоблаш орқали келажак авлодларга ноёб мерос қолдирди. Темурийлар даври, шунингдек, бутун туркий дунё учун Алишер Навоийдек буюк сўз мулкининг султонини етказиб бергани билан ҳам фахрлидир.\nУшбу мақолада 2016 йилнинг декабрь ойида Шавкат Мирзиёевнинг Ўзбекистон Президенти этиб сайланиши билан мамлакат янги даврга қадам қўйганига алоҳида эътибор қатилган.\nТаъкидланишича, ўтган беш йил давомида Ўзбекистон катта бунёдкорлик ва қурилиш майдонига айланди. Илм-фан, технология, деҳқончилик, тоғ-кон саноати, тўқимачилик, экспортга аҳамият бериш, халқаро ҳамкорлик ташкилотларига аъзо бўлиш ва қўшни мамлакатлар билан ҳамкорлик қилиш соҳаларига киритилган сармоялар билан Ўзбекистон янги ўзига хослик касб этди. «34 миллион аҳолиси бўлган Марказий Осиё республикалари орасида энг кўп аҳолиси бўлган мамлакат сўнгги беш йиллик ўсиш суръати таҳлил қилинганида рекорд даражада - 7 фоизга ўсди», дейилади материалда.\nМуаллифга кўра, ободлиги кундан-кунга ошиб бораётган ва бой табиий ресурсларга эга бўлган Ўзбекистонда Президент Шавкат Мирзиёев мамлакатнинг асосий муаммоларига тезкор ечимларни ишлаб чиқиш орқали инқилобий натижаларга эришмоқда. Сармояга асосланган ўсиш билан бир қаторда иқтисодий ислоҳотлар амалга оширилди ва хорижий инвесторлар фойдасига асосланган кучли менежментнинг қарорлари амалга оширилди.\n«Президент Шавкат Мирзиёевнинг хорижий инвесторларни қўллаб-қувватлаш, янги корхоналар очишдаги бюрократияни камайтириш, валюта ўтказмаларини осонлаштириш тўғрисидаги қатор қарорлари хорижий инвесторларнинг мамлакатга келишига ижобий таъсир кўрсатмоқда, - деб ёзади газета. - Ўзбекистон янги даврга асос солмоқда ва халқаро майдонда «Янги Ўзбекистон» тушунчаси яратилмоқда».\nБундан ташқари қабул қилинган инвестициялар ва лойиҳалар ҳисобига ишсизлик даражаси бўйича 11,1 фоизгача камайган Ўзбекистонда кўплаб соҳаларга эътибор бериш жадал давом этмоқда. Қонун устуворлиги, эркинлик, демократлаштириш, хотин-қизлар ҳуқуқлари, аёлларнинг сиёсий ваколати, коррупцияга қарши курашиш, қашшоқликни енгиш, барқарор ривожланиш, экстремистик ҳаракатлар ва терроризмга қарши кураш Ўзбекистон раҳбарининг устувор вазифаларидан биридир.\nШавкат Мирзиёев мамлакатнинг бой маданий меъросини ва табиатини муҳофаза қилишга ҳам алоҳида аҳамият беради. Ушбу ғоялар унинг БМТ Бош Ассамблеясидаги нутқида санаб ўтган 12 та таклифида акс этди. Шу нуқтаи назардан, у Орол денгизи ва унинг атрофини ифлосланишига қарши курашда БМТ байроғи остида ҳамкорлик қилишга чақирди.\n«Янги Уйғиниш даврини бошдан кечираётган Ўзбекистонда мамлакат тараққиёти ва иқтисодий ўсиши учун бундан қарийб беш йил аввал қадалган уруғлар мева бера бошлади», - деб ёзади Ирфан Ҳаттатоглу мақола интиҳосида.\nЕвропадан муносабат: Ишончли ва арзон эл...\nЕвропа медиа-порталининг «Euractiv» сайтида Бельгиядаги «Diplomatic World Institute» таҳли...\nЎзбекистоннинг минтақалараро алоқаларни ...\nПокистоннинг етакчи нашрларидан бири - «Pakistan Observer» газетаси ва унинг веб-саҳифасид...


Копа Америка. Чилининг якуний таркиби маълум / CHAMPIONAT.asia\n02:00ЕЧЛ. "Челси" ўз майдонида ютқазди, "Зальцбург" – "Генк" баҳсида 8та гол урилди ва бошқа натижалар 9 01:55ЕЧЛ. Амалдаги чемпион Неаполда мағлуб бўлди 43 01:50ЕЧЛ. "Боруссия Д" – "Барселона" баҳсида ҳисоб очилмади 44 01:10Ёшлар ўртасидаги ЖЧда 9та гол урган футболчи ЕЧЛдаги дебютидаёқ хет-трик қайд этмоқда 4 00:40ОЧЛ. Ярим финалнинг илк жуфтлиги маълум 0 23:50ЕЧЛ. "Интер" ўз майдонида "Славия"ни енга олмади, "Зенит" эса меҳмонда дуранг қайд этди 17 23:25Ансу Фати ЕЧЛ тарихидан жой олади 20 23:15ЕЧЛ. "Боруссия Д" – "Барселона", "Наполи" – "Ливерпуль", "Челси" – Валенсия” ҳамда бошқа баҳсларнинг асосий таркиблари маълум 17 23:00Азмун ЕЧЛ янги мавсумининг илк голи муаллифига айланди, кейин эса жароҳат олди 8 22:40"Боруссия Д" – "Барселона". Сайтимиз ходимлари мазкур баҳс натижасини таҳмин қилиб кўришди 90 22:25Ўртоқлик ўйин. Ўзбекистон U-19 термаси иорданиялик тенгқурларига қарши иккинчи баҳсни ўтказди 3 22:032020 йилги U-16 Осиё чемпионати финал босқичи Баҳрайнда бўлади 2 21:45"Байер" бош мураббийи: "Вазифамиз – "Локомотив"ни ютиш, лекин ЕЧЛда осон рақиблар йўқ" 1 21:20ЕЧЛ. Янги мавсумнинг дастлабки икки учрашувига асосий таркиблар эълон қилинди 9 21:00МЮнинг асосий трансфер нишонлари маълум 2\nКопа Америка. Чилининг якуний таркиби маълум\n28 май 15:29\nТеглар : Копа АмерикаАмерика кубоги-2019Чили\n15 июнь куни Бразилияда Америка Кубоги старт олади.\nМусобақанинг амалдаги чемпиони Чили терма жамоаси бош мураббийи Рейнальдо Руэда ушбу мусобақада иштирок этадиган 23 нафар футболчи номини эълон қилди. Уларнинг 17 нафари легионер.\nЭслатиб ўтамиз, Чили Америка Кубогида "C" гуруҳида Уругвай, Эквадор ва Япония билан кураш олиб боради.\nДарвозабонлар: Габриэль Ариас ("Расинг", Аргентина), Брайан Кортес ("Коло Коло"), Ерко Урра ("Уачипато")\nҲимоячилар: Гари Медель ("Бешиктош", Туркия), Гонсало Хара ("Эстудиантес", Аргентина), Маурисио Исла ("Фенербахче", Туркия), Жан Босежур ("Универсидад де Чили"), Пауло Диас ("Ал Аҳли", Саудия Арабистони), Гильермо Марипан ("Алавес", Испания), Оскар Опасо ("Коло Коло"), Игор Лихновски ("Крус Асуль", Мексика)\nЯрим ҳимоячилар: Артуро Видаль ("Барселона", Испания), Чарлес Арангис ("Байер", Германия), Хосе Фуэнсалида ("Универсидад Католика"), Пабло Эрнандес ("Индепендьенте", Аргентина), Эрик Пульгар ("Болонья", Италия), Диего Вальдес ("Сантос Лагуна", Мексика), Эстебан Павес ("Коло Коло")\nҲужумчилар: Алексис Санчес ("Манчестер Юнайтед", Англия), Эдуардо Варгас ("УАНЛ Тигрес", Мексика), Николас Кастильо ("Америка", Мексика), Анхело Сагаль ("Пачука", Мексика), Хуниор Фернандес ("Аланьяспор", Туркия)\nБош мураббий: Рейнальдо Руэда (Колумбия)\nЕЧЛ. "Челси" ўз майдонида ютқазди, "Зальцбург" – "Генк" баҳсида 8та гол урилди ва бошқа натижалар 9\nЕЧЛ. "Боруссия Д" – "Барселона" баҳсида ҳисоб очилмади 44\nЁшлар ўртасидаги ЖЧда 9та гол урган футболчи ЕЧЛдаги дебютидаёқ хет-трик қайд этмоқда 4


Лаънатланган 11 - рақамлар - Penalti.uz | Футбол янгиликлари олами!\n19:46 Ибрагимович энг яхши кўрган футболчисини айтди 34 0 Янгиликлар\n19:31 АПЛда «Арсенал» - «Манчестер Сити», Ла Лигада «Эль-Класико» олди жиддий синовлар. Ҳафта ўйинлари анонси 33 0 Янгиликлар\n19:22 ФИФА Блаттер ва Платинидан пул ундириб олмоқчи 22 0 Янгиликлар\n19:08 «Пахтакор» ва ОКМК яна финалда ўйнайди 21 0 Янгиликлар\n18:52 «Эл-класико» куни хавфсизлик таъминланмаса, «Реал» футболчилари самолётдан тушишмайди 39 0 Янгиликлар\n18:18 Ҳабиб Роналдуга текин маслаҳат берди (видео) 86 0 Видеолавҳалар\n14:24 «Бухоро» сардори Суперлиганинг бошқа клубига ўтмоқда 67 0 Янгиликлар\n12:28 Гвардиола мавсум сўнггида "Ман Сити"ни тарк этиши мумкин 72 0 Янгиликлар\n08:55 Ҳоланд учун курашда фаворит ўзгарди 121 0 Янгиликлар\nЛаънатланган 11 - рақамлар\nСўнгги пайтларда 11 рақам футболчиларга вафо қилмаётгандек, гўё. Бинобарин 11 рақам остида аксарият ҳолларда ҳужумчилар – жамоанинг ишонган тоғлари тўп суришади. Аммо…\nҲам ажойиб ўйини, ҳам инсоний фазилатлари ва ҳам клубига садоқати билан юлдуз бўлиб кетган дортмундлик Марко Ройс охирги пайтларда ўзига ўхшамай қолган. Нуқул жароҳатларга йўлиқавериб ҳам ўйини бироз сусайди, ҳам беҳафсала бўлиб қолгандек. Жумладан иккита ўйинда майдонга тушса, тўртта ўйинда жароҳати билан андармон бўлиб қоляпти. Бу ҳолат эса афсуски 3 йлдан бери ниҳоя топмаяпти.\n“Боруссия”нинг яна бир юлдузи Дембеле ҳам “Барселона”га ўтгач 11 рақамни қабул қилиб олди-ю, мажозий маънода айтганда ўзига лаънат орттиргандек. “Барселона”нинг 100 млн евролик футболчиси ҳали жамоа учун ҳеч нарсани қойиллата олмади. Жароҳатлар билан ким ҳам эпларди?\nЎзига ҳос ўйинчи. Вақтида “Олтин тўп” учун Месси ва Роналдунинг вориси деб қаралганди. Аммо афсуслар бўлсинки, кейинги йилларда унинг исмини “Олтин тўп” билан бирга айтадиган ёппасига йўқолиб кетди. Сабаби, Бейл юз фоиз Ройснинг аҳволида қолган. 11 рақамни қабул қилиб олганидан бери боши жароҳатлардан чиқмай қолди.\n“Рома”дан не-не умидлар билан “Тоттенхем”га олиб келинган Ламела нафақат 1,5 йил танаффус қилди. Гарчи формасини йўқотмаган бўлса-да, аммо жароҳатларга мойил бўлиб қолди. хозир ҳам юракнинг қуртини ўлдириб, мунтазам кўринмаяпти.\nЯнузаини бўлажак юлдуз деб жуда эрта кўкларга чиқариб юборишганди. Ижарада бошқа рақам остида, ажойиб ўйинлар кўрсатганига қарамай, бироқ Премер Лигадаги 11 рақам унга ҳам вафо қилмади.\n“Реал Мадрид”нинг асосий таркибидан муқим жой ололмаган Родригесни “Бавария” илҳақ бўлиб кутиб олганди. Аммо 11 рақам остида – энг муҳим ўйинчи образида бўла туриб ҳам Xамес ҳеч нарсани қойиллата олмади. Айни дамда мюнхенликлар жон деб уни орқага қайтарган бўлишарди-ю, бироқ келишувга кўра 2 йиллик ижара ҳақини “қироллик клуби”га тўлаб қўйган. Ҳар эҳтимолга қарши вариант бўлади-да, энди…\n07.02.2018, 12:26 6372 0\nБиз эмас рақамлар гапирсин! 30 та зарба 1 та гол!\nРақамлар алдамайди: Карим Бензема авжида!\n"Ювентус" футболчилари янги 2018/19 йилги мавсумда ҳаракат қиладиган рақамлари маълум бўлди


ЁШЛАРИМИЗ ЖАҲОН ЧЕМПИОНАТИДА - Ўзбекистон овози газетаси\nЁШЛАРИМИЗ ЖАҲОН ЧЕМПИОНАТИДА\nГермания, Фижи ҳамда Гондурас терма жамоалари билан куч синашади\nШу йилнинг 30 май — 20 июнь кунлари Янги Зеландияда футбол бўйича ёшлар (U-20) ўртасида навбатдаги жаҳон чемпионати бўлиб ўтади. Унда дунёнинг беш қитъасидан йигирма тўрт давлат вакиллари ғолиблик учун кураш олиб боради. Улар орасида Равшан Ҳайдаров бош мураббийлик қилаётган Ўзбекистон ёшлар терма жамоаси ҳам борлиги қувонарлидир.\nКуни кеча мазкур нуфузли мусобақанинг гуруҳ босқич учрашувларига қуръа ташланди. Унга кўра, иштирокчилар тўрттадан олти гуруҳга бўлинган ҳолда баҳсларни бошлашади.\nЎзбекистон ёшлар терма жамоаси чемпионатнинг «F» гуруҳидан жой олди. «Плей-офф» босқичига йўлланма олиш учун ҳамюртларимиз Германия, Фижи ҳамда Гондурас футболчилари билан куч синашади.\nТақвимга мувофиқ, ёшларимиз гуруҳдаги дастлабки икки учрашувни Крайстчерч шаҳрида ўтказади. Илк турда Ўзбекистон ёшлар терма жамоаси гондураслик тенгқурлари билан ўзаро баҳс юритади. Учрашув 1 июнда ўтказилади. Иккинчи ўйин орадан уч кун ўтгач, германияликларга қарши бўлиб ўтади. Учинчи тур баҳси 7 июнга белгиланган. Унда вакилларимиз Фижи ёшларига қарши майдонга тушади. Бу ўйин Фангареи шаҳрида ўтказилади.\n— Қуръа натижаларидан кўнглим тўлди, — дейди Ўзбекистон ёшлар терма жамоаси бош мураббийи Равшан Ҳайдаров. — Бизнинг гуруҳдан Европанинг амалдаги чемпиони — Германия ёшлар терма жамоаси жой олди. Ушбу «квартет»да немис футболчилари гуруҳ етакчиси бўлиши мумкин. Аммо бу уларга қарши учрашувда ютқазамиз, дегани эмас. Қолган учта терма жамоанинг имкониятини бир хил баҳолайман. Мусобақанинг илк ўйинида ижобий натижага эришиш ҳар қандай жамоага руҳий устунлик бериши табиий. Биринчи турда гондурасликларга қарши майдонга тушамиз ва бундан унумли фойдаланиш учун бор имкониятимизни ишга соламиз. Гуруҳдаги рақибларимизни ўрганиш ва улар ўтказган учрашувларни жиддий таҳлил қилишни бугундан бошлаймиз.\nҚуръага кўра, мусобақанинг бошқа гуруҳлари қуйидагича кўриниш олган:\n«А» гуруҳи: Янги Зеландия, Украина, АҚШ, Мьянма.\n«В» гуруҳи: Аргентина, Панама, CAF-3, Австрия.\n«С» гуруҳи: Қатар, Колумбия, Португалия, CAF-4.\n«D» гуруҳи: Мексика, CAF-2, Уругвай, Сербия.\n«Е» гуруҳи: CAF чемпиони, Бразилия, КХДР, Венгрия.\nШу ой охирида Африка (CAF) қитъаси шарафини ҳимоя қиладиган 4 жамоа аниқланади.\nМусобақа низомига мувофиқ, ҳар бир гуруҳнинг етакчи икки терма жамоаси ва энг яхши кўрсаткичга эга тўртта учинчи ўрин соҳиблари «плей-офф» йўлланмаларини қўлга киритади.\nЭслатиб ўтамиз, ёшлар ўртасидаги жаҳон чемпионати бу йил йигирманчи маротаба ўтказилади. Ҳозиргача ушбу кичик мундиалда юртимиз ёшлари уч (2003, 2009 ва 2013 йиллар) бор Ватанимиз шарафини ҳимоя қилишган.


Интенсив мева боғлари учун жой танлаш | AGRO-OLAM.UZ\nБош саҳифа Боғбончилик Интенсив мева боғлари учун жой танлаш\nМевадан юқори хосил етиштиришнинг асосий шарти боғ учун майдонни тўғри танлаш ва юқори агротехникасини кўллашдир.\nМевали дарахт бир жойда узоқ вақт ўсганлиги сабабли илдиз системаси ерга чуқурлашиб кетади. Шу туфайли боғ барпо этиш учун ерларни турли пайвандтагларда ўстирилган ҳар хил тур ва навларнинг талабларига мувофиқ танлаш керакки, унда мевали дарахт нормал ўсиши таъминлансин. Бундан ташқари, сизот сувларнииг чуқурлиги ва сифати жуда муҳим аҳамият касб этади. Тупроқнинг боғ учун яроқлилиги ҳақида физик-кимёвий анализ ҳамда ажратилган майдонда ўрмон ва ёввойи мевали дарахтларнинг ўсиши асосида фикр юритиш мумкин. Агар дарахтлар ёмон ўсиб, шох-шаббаси учларининг қуриши кузатилса, бу тупроқнинг сифати ёмонлигидан далолат беради.\nМасалан, дарахт шох-шаббасининг қуришига тупроқда илдизларнинг нормал ўсишига халақит берувчи қаттиқ қатламларни мавжудлиги ёки сувларнинг яқинлиги сабаб бўлиши мумкин. Тупроқнинг шўрланганлиги ҳам салбий таъсир кўрсатади. Кам шўрланган ерларда дарахт ўсиши мумкин, лекин тегишли тадбир кўриш керак бўлади. Тупроқ шўрини ювиб, дренажлар орқали ортиқча ер ости сувлари чиқариб ташланади.\nМевали дарахтлар ўстирилган боғларнинг тупроғи остидаги қатлам ўз механик таркиби бўйича жуда енгил бўлмаслиги, шу билан бирга сувни тутиб, унинг ортиқча тўпланишига йўл қўймаслиги керак. Тупроқ тагида тўпланиб қолган ортиқча намлик дарахтларга, айниқса катта зарар етказади. Тупроқ тагида кўп миқдорда оҳак ва ишқорли тузларнинг бўлиши ўсимликлар хлорозига олиб келиши мумкин.\nМевали ўсимликлар учун энг яхши тупроқ бу кумоқ тупроқлар устида ҳосил бўлган механик таркиби ўртача қумоқ енгил тупроқлар ва ўтлоқ тупроқлардир. Ботқоқланган ва ботқоқ, шўрланган ва таг қатлами тошлоқ ва бошқа ерлар боғ учун унча тўғри келмайди. Бундай ерларни мелиоратив ҳолатини яхшиламасдан туриб, фойдаланиб бўлмайди.\nКўчат ўтказишдан олдин тупроқни чуқур ҳайдаш барча тупроқ қатламларида биринчи навбатда асосий илдиз системаси жойлашган зоналарда нам тўпланишига, чуқур ҳайдаш билан бир вақтда органик- минерал ўғит солиш, қатор ораларига экилган қишлоқ хўжалик экинларининг ўсиши, ривожланиши ва ҳосилдорлигининг ошишига ёрдам беради.\nМанба: Қишлоқ хўжалик экинлари етиштиришда инновацион технологиялар. Адилов М.М. ва бошқалар


Янги йил арафасида АҚШ Африкадан келганлар учун чекловларни олиб ташлайди NUR-SULTAN. Кazinform - Янги йил арафасида АҚШ Африкадан келганлар учун чекловларни бекор қилади, дея хабар беради Кazinform COVID-19 нинг олдини олиш бўйича идоралараро комиссияси Telegram-каналига таяниб.\nҚозоғистонда 109 та амбулатория-поликлиника муассасаси қурилмоқда NUR-SULTAN. Кazinform - Қозоғистонда 2021 йилда тиббий ёрдамнинг мавжудлигини таъминлаш мақсадида мамлакат ҳудудларида 109 та амбулатория-поликлиника муассасаси қурилиши бошланди. Бу ҳақда Kazinform ҚР Соғлиқни сақлаш вазирлиги матбуот хизматига таяниб хабар беради.\nҚозоғистонда углерод сотиш бўйича ихтисослаштирилган биржа ташкил этилади NUR-SULTAN. Кazinform - Мамлакатда ихтисослаштирилган углерод биржаси ташкил этилади. Бу ҳақда ҚР Савдо ва интеграция вазирлиги матбуот хизмати маълум қилди, дея хабар беради Кazinform мухбири.\nҚозоғистон ишлаб чиқарувчилари учун биржа савдоларида аккредитация тизими соддалаштирилади NUR-SULTAN. Кazinform - Биржа савдоларида аккредитация тизими маҳаллий ишлаб чиқарувчилар учун соддалаштирилади, дея хабар беради Кazinform мухбири ҚР Савдо ва интеграция вазирлигига таяниб.\nРоссияда «омикрон» штамми юқтириш ҳолатлари қайд этилди МОSKVA. ТАSS - Кazinform - Россияда коронавируснинг янги «омикрон» штаммини юқтириш ҳолатлари қайд этилди. Бу ҳақда шанба куни Россия Федерацияси Соғлиқни сақлаш вазири Михаил Мурашко маълум қилди, дея хабар беради Kazinform ТАSSга таяниб.\nҚасим-Жомарт Тоқаев келаси йилнинг январ ойида ревакцинациядан ўтади NUR-SULTAN. Кazinform – Давлат раҳбари келаси йилнинг январ ойида ревакцинациядан ўтади. Бу ҳақда Қозоғистон Президенти матбуот котиби Берик Уали ўзининг Facebook саҳифасида ёзди, деб хабар беради Kazinform.


3. Оли Имрон сураси | Самарқанд – Ер юзининг сайқалидир…\nМуаллиф admin Tem 26, 2016\nМадинада нозил бўлган бу сура икки юз оятдан иборат бўлиб, Қуръондаги узун суралардандир. Унда Мадина шаҳридаги мусулмон жамоатнинг ҳижратнинг иккинчи йилида бўлиб ўтган Бадр жанги билан учинчи йилидаги Ухуд жанги мобайнидаги ва ундан кейинги даврдаги ҳаётидан жонли лавҳалар тасвирланади ҳамда бу воқеаларга муносабат билдирилиб, ҳукмлар баён қилинади.\n«Оли Имрон»да диннинг асосларидан бўлган икки нарса батафсил ёритилади: биринчиси — ақида ва Аллоҳнинг бирлигига алоқадор далилу ҳужжатлар; иккинчиси — шариат қонунлари ва хусусан, Аллоҳ йўлидаги кураш — жиҳодга тааллуқли амру фармонлар.\nАгар «Бақара» сурасида аҳли китобларнинг яҳудий қавми ва уларнинг кирдикорлари ҳақида сўз кетган бўлса, “Оли Имрон”да аҳли китоблардан бўлган насронийлар тўғрисида сўз боради ва уларнинг Ийсо алайҳис-саломни худо деб эътиқод қилишлари хато эканлиги очиқ-равшан далиллар орқали батафсил ёритилади. Шунингдек, уларнинг ичида Қуръон ва Муҳаммад алайҳис-саломнинг пайғамбарликларини инкор қилувчилар ҳам борлиги айти-либ, бундай мункирларга аниқ хужжатлар билан жавоб қилипади.\nБулардан ташқари, ушбу сурада шариатнинг яна бошқа кўпдан-кўп аҳкомларига асос бўлган оятлар х,ам бор. Бу сурада Марямнинг отаси бўлмиш Имрон ва унинг аҳли оиласи ҳақидаги қисса зикр қилингани учун «Оли имрон» — «Имроннинг хонадони» деб номланган.\nМеҳрибон ва раҳмли Аллоҳ номи билан (бошлайман):\n2. Аллоҳ (ягона) ҳеч бир тангри йўқ. Фақат Унинг ўзи бор. У тирик ва абадий тургувчидир.\n3-4. Сизга (эй Муҳаммад), ўзидан аввал тушган китобларни тасдиқловчи бўлган бу Китобни (Қуръонни) ҳақ билан нозил қидди. Илгари одамларни ҳақ йўлга ҳидоят қилиш учун Таврот ва Инжилни туширган эди. (Энди эса) ҳақ билан ноҳақни ажратгувчи (Қуръонни) нозил қилди. Аллоҳнинг оятларини инкор қилувчи кимсалар учун шубҳасиз қаттиқ азоб бордир. Аллоҳ қудрат эгаси ва интиқом соҳибидир.\n5. Албатта Аллоҳга на ердаги ва на кўкдаги бирон нарса махфий эмасдир.\n6. У сизларга (оналарингизнинг) қоринларида бўлган пайтингизда Ўзи хоҳлаган суратни берганзотдир.Ҳечбиртангрийўқ,фақатУнингўзибор.У қудратли, ҳикматлидир.\n7. У Сизга Китоб нозил қилган зотдирки, у(Китобдан) шу Китобнинг асли моҳияти бўлган муҳкам-аниқ-равшан оятлар ҳам ва бошқа (қиёмат, жаннат, дўзах ва ҳоказолар ҳақидаги) муташобиҳ — тушуниш қийин бўлган оятлар ҳам (ўрин олгандир). Энди дилларида ҳақ йўлдан оғиш бўлган кимсалар одамларни алдаб фитнага солиш ва ўз ҳавойи нафсларига мувофиқ таъвил-тафсир қилиш учун Унинг муташобиҳ оятларига эргашадилар.— Ҳолбуки, ундай оятларнинг таъвилини ёлғиз Аллоҳгина билур.— Илмда собитқадам бўлган бундай кишилар эса: «У Китобга иймон келтирганмиз. Ҳамма оятлари Парвардигоримиз ҳузуридандир»,— дейдилар. Ва фақат аҳли донишларгина панд-насиҳат олурлар.\n8. «Парвардигоро, бизни ҳидоят қилганингдан кейин энди дилларимизни ҳақ йўлдан оғдирма ва бизга Ўз ҳузурингдан раҳмат ато эт! Албатта Сенгина барча яхшиликларни ато этгувчисан!»\n9. «Парвардигоро, албатта Сен одамларни ҳеч шак-шубҳасиз келадиган бир КУНга тўплагувчисан. Албатта Аллоҳ ваъдасига хилоф қилмагай!»\n11. Уларнинг ҳоли худди Фиръавн одамларининг ва улардан аввал ўтган кофирларнинг ҳоли кабидирки, бизнинг оятларимизни ёлғон дейишгач, Аллоҳ уларни гунохлари (куфрлари) билан ушлаб азоблаган. Аллоҳ азоби қаттиқ зотдир.\n12. (Эй Муҳаммад), куфр йўлини тутган кимсаларга айтинг: «Шак-шубҳасиз (бу дунёда) мағлуб бўласизлар ва (охиратда) жаҳаннамда тўпланажаксиз. Нақадар ёмон жой у!»\n13. (Эй яҳудийлар), сизлар учун бири Аллоҳ йўлида жанг қилган, иккинчиси кофир бўлган икки гуруҳ орасидаги тўқнашувда ибратли ҳодиса бўлган эди. Улар (мусулмонлар) ўз кўзлари билан (кофирларнинг) икки баробар кўп эканини кўриб турар эдилар. Аллоҳ эса Ўзи истаган кишиларни ғолиб қилиш билан қўллаб-қувватлайди. Албатта бу воқеада фикр эгалари учун ибрат бордир.\nИ з о х. Мусулмонлар Бадр жангида ўзларидан бир неча марта кўп бўлган Қурайш кофирларининг устидан ғалаба қозонишгач, Мадинага қайтганларидан кейин пайғамбар алайҳис-салом яхудийларни тўплаб: «Эй яхудийлар, сизлар менинг ҳақ пайғамбар эканимни Тавротдан ўқиб билгансизлар. Бас, шундай бўлгач, бошингизга қурайшликларнинг куни тушмасдан аввал менга қарши туришни бас қилинглар!» — дедилар. Шунда улар: «Сен уруш илмидан бехабар бўлган бир гуруҳ жоҳил курайшликни енгганинг билан ғурурланма! Бизнинг зўрлигимизни биз билан урушганда биласан», деб жавоб қилишганда, юқоридаги оятлар нозил бўлди.\n14. Одамларга аёллар, болалар, туганмас олтин-кумуш бойликлар, (қиммат) баҳоли отлар, чорва ва экин-тикинлар каби истак-хоҳишларга кўнгил қўйиш чиройли қилинди. Ҳолбуки, бу нарсалар ҳаёти дунёнинг (ўткинчи) нарсаларидир. Аллоҳнинг ҳузурида эса энг гўзал қайтадиган жой — жаннат бордир. (Яъни ўткинчи нарсаларга кўнгил бермай, ҳақиқий гўзалликни севмоқ лозим).\n15-16-17. Айтинг (эй Муҳаммад): «Сизларга булардан яхшироқ нарса ҳақида хабар берайми? Тақводор кишилар учун Парвардигорлари ҳузурида улар абадий қоладиган, тагларидан дарёлар оқиб тургувчи боғлар, покиза жуфтлар ва Аллоҳнинг ризолиги бор. Аллоҳ «Парвардигоро, бизлар сенга иймон келтирганмиз, бас, гуноҳларимизни мағфират айла ва бизни жаҳаннам азобидан асра!» — дейдиган сабр-қаноатли, иймонларига содиқ, ибодат-итоатли, инфоқ-эҳсонли бўлган ва саҳарларда Аллоҳдан мағфират тилайдиган бандаларини кўриб тургувчидир.\n18. Аллоҳ, фаришталар ва илм аҳллари — адолат билан ҳукм қилгувчи ёлғиз Аллоҳдан ўзга ҳеч қандай тангри йўқ, фақат Унинг ўзи борлигига гувоҳлик бердилар. Ҳеч қандай тангри йўқ, фақат Унинг ўзи бор. У қудратли, ҳикмат эгасидир.\n19. Албатта Аллоҳ наздида мақбул бўладиган дин фақат Ислом динидир. Аҳли китоблар (яҳудий ва насронийлар) уларга (ислом ва Муҳаммаднинг ҳақ пайғамбарлиги ҳақида) ҳужжат келганидан кейин фақат ўзаро ҳасад-адоват қилганлари сабаблигина талашиб-тортишдилар. Ким Аллоҳнинг оятларини инкор қилса, бас, албатта Аллоҳ тез ҳисоб-китоб қилгувчи зотдир.\n20. Агар Сиз билан (дин ҳақида) тортишсалар: «Мен ва менга тобеъ бўлган кишилар ўзимизни Аллоҳга топширдик. Унга бўйинсундик», деб айтинг! Сўнг аҳли китоблар ва (китоб берилмаган) омий-бутпарастлардан: «Исломга кирдингизми?» — деб сўранг! Агар исломга кирсалар, муҳаққақ тўғри йўлни топибдилар. Энди агар юз ўгирсалар, у ҳолда Сизнинг зиммангиздаги нарса фақатгина етказишдир. Аллоҳ бандаларини кўриб тургувчидир.\n21. Аллоҳнинг оятларини инкор қиладиган, пайғамбарларни ноҳақ ўлдирадиган ва одамлар орасидаги адолатга чақирувчи зотларни ўлдирадиган кимсаларга албатта аламли азоб «хушхабар»ини етказинг!\n23. (Эй Муҳаммад), Китобдан (Тавротдан) насибадор бўлган кимсалар ораларида ҳакамлик қилсин учун Аллоҳнинг Китобига чақирилганларни, сўнгра улардан бир гуруҳи юз ўгирган ҳолларида бурилиб кетганларини кўрмадингизми?\nИ з о ҳ. Ривоят қилишларича, яҳудийлар ўзларидан бўлган икки зинокорни пайғамбар алайҳис-саломнинг ҳузурларига келтириб, ҳукм қилишларини сўрашганда у зот тошбўрон қилишга буюрганлар. Улар эса: «Бизнинг динимизда зинокорни юзига қора чаплаб, кўча айлантирилади», деб туриб оладилар. Шунда Таврот китобини келтириб кўришса, унда ҳам тошбўрон қилиш буюрилган бўлиб чиқади ва жиноятчилар қилмишларига яраша жазо оладилар. Бу ҳукмдан норози бўлган яхудийлар юз ўгириб чиқиб кетганларида юқоридаги оят нозил бўлди.\n24. Бунга (яъни адолатли ҳукмдан юз ўгиришларига) сабаб уларнинг: «Бизга фақат саноқли кунлардагана дўзах ўти тегади», дейишларидир. Узлари тўқиган бу ёлғонлари уларни динларидан адаштириб қўйди.\n25. Энди уларни ҳеч шак-шубҳасиз келадиган КУНга тўплаганимизда ва ҳар бир жон мазлум бўлмаган ҳолда қилган амаллари учун тўла жазо-мукофот берилганда қандай бўларкин?!\n26. Айтинг: «Эй мулку давлат эгаси бўлган Аллоҳим, сен истаган кишингга мулк ато қилурсан ва истаган кишингдан бу мулкни тортиб олурсан, истаган кишингни азиз қилурсан ва истаган кишингни хор қилурсан. Бор яхшилик ёлғиз Сенинг қўлингдадир. Албатта Сен барча нарсага қодирсан.\nИ з о ҳ . Бу оятда кеча-кундузнинг узайиб-қисқариб туриши ва ўлик данак, тухум, нутфа (маний, шаҳват суви) каби нарсалардан дарахт, парранда, инсон каби жонли мавжудотнинг пайдо бўлиши ёки аксинча тирик жонзотдан тухум, нутфа каби жонсиз нарсалар чиқиши — буларнинг барчаси ёлғиз Аллоҳнинг амри билан бўлиши ифодаланган.\n28. (Модомики, барча иш – бутун мулк Аллоҳнинг қўлида экан, демак) Мўминлар мўминларни қўйиб, кофирларни дўст тутмасинлар! Ким шундай қилса, бас, Аллоҳга ҳеч нарсада эмас (яъни Аллоҳга бегонадир). Магар улардан эҳтиёт бўлиб турсаларингиз (юзаки муомала қилсангиз жоиздир), Аллоҳ сизларни Ўзининг (азобидан) огоҳ қилур. Ва фақат Аллоҳга қайтажаксиз.\n29. Айтинг (эй Муҳаммад): «Дилларингиздаги нарсани хоҳ яширинг, хоҳ ошкор қилинг, Аллоҳ билур. Ва (шунингдек, У зот) осмонлар ва ердаги бор нарсани билур. Аллоҳ ҳамма нарсага қодирдир».\n30. Ҳар бир жон ўз қилган яхши амалларини ҳозиру нозир ҳолда кўрадиган, ёмон амалларининг эса олис-олисларда колиб кетишини истайдиган КУНни (эсланглар)! Аллоҳ сизларни Ўзининг (азобидан) огоҳ қилур. Аллоҳ бандаларига меҳрибондир.\n31. Айтинг (эй Муҳаммад): «Агар Аллоҳни севсангиз, менга эргашинглар. Шунда Аллоҳ сизларни севади ва гунохларингизни мағфират қилади. Аллоҳ (гуноҳларни) мағфират қилгувчи, меҳрибондир».\n32. Айтинг: «Аллоҳ ва пайғамбарга итоат қилингиз!» Агар юз ўгирсалар, бас, албатта Аллоҳ (бундай) динсизларни севмас.\n33-34. Албатта Аллоҳ Одам ва Нуҳни ҳамда Иброҳим ва Имрон сулолаларини бутун олам устида (пайғамбарлик учун) танлаб олди. Уларнинг бировлари бировларига зурриёт (эдилар). Аллоҳ эшитгувчи, билгувчидир.\n35. (Эй Муҳаммад) Имроннинг хотини: «Парвардигорим, мен қорнимдаги нарсани (ҳомилани дунё ишларидан) озод этиб, Сенга назр қилдим. Бас, (бу назримни Ўз даргоҳингда) қабул айла! Албатта Сен эшитгувчи, билгувчисан», деганини эсланг!\n36. Кўзи ёригач эса бундай деди: «Парвардигор, мен қиз туғдим». Ҳолбуки, Аллоҳ унинг нима туққанини билгувчироқдир ва ҳар қандай ўғил бу қиз каби (бу қизнинг ўрнини босгувчи) эмасдир.—«Ва мен унга Марям деб исм қўйдим. Мен бу қизга ва унинг зурриётига даргоҳингдан қувилган шайтоннинг ёмонлигидан паноҳ беришингни Сендан илтижо қиламан».\n37. Бас, Парвардигори уни (Марямни) хуш қабул айлаб, чиройли парвариш этди ва унга Закариёни кафил қилди. Ҳар қачон Закариё (Марямнинг) олдига ҳужрага кирганида унинг ҳузурида бир ризқ-насиба кўрди. У: «Эй Марям, бу нарсалар сенга қаёқдан келди?» — деб сўраганида (Марям) жавоб қилди: «Булар Аллоҳ ҳузуридандир. Албатта Аллоҳ Ўзи истаган кишиларга беҳисоб ризқ берур».\nИ з о ҳ . Марямнинг онаси ибодатхонага олиб бориб бергач, уни тарбиялаш Закариё пайғамбарнинг чекига тушади. У қачон Марямнинг хонасига кирса, у ерда қишда ёз мева-чевалари, ёзда қишда бўладиган ноз-неъматларни кўради. Шунда уларнинг ўртасида юқоридаги оятда зикр қилинган савол-жавоблар бўлиб ўтади.\n38. Ўшанда Закариё Парвардигорига дуо қилиб деди: «Парвардигорим, менга ҳам ўз ҳузурингдан бир покиза фарзанд ато эт! Албатта Сен дуо-илтижоларимни эшитгувчисан».\n40. «Парвардигорим, менга кексалик етган, хотиним туғмас бўлса, мендан қандай фарзанд бўлсин?» — деди (Закариё). (Аллоҳ) айтди: «Шундай, Аллоҳ истаган ишини қилур».\nИ з о ҳ. Дарҳақиқат, уч кунгача Закариёнинг тили Аллоҳнинг зикридан ўзга сўзга айланмай қолди. Одамларга эса фақат имо-ишора билан муомала қилди. Мазкур оятларда кексайиб, фарзанд кўришдан умидлари, узилган кишиларга Тангри ўз изни-иродаси билан фарзанд ато этгани баён қилинган бўлса, қуйидаги оятларда янада ажиброқ қисса — Ийсонинг отасиз дунёга келиши ҳақида ҳикоя қилинади. Бу қиссадан ҳисса шуки, Ийсо ҳеч қандай худо эмас, балки Аллоҳнинг амри билан биби Марямдан туғилган одам фарзандидир.\n42-43. Фаришталар Марямга: «Ё Марям, албатта Аллоҳ сени (аёллар орасидан) танлаб олди ва (барча гунохлардан) поклади ҳамда сени бутун оламларнинг аёлларидан афзал қилди. Ё Марям, Парвардигорингта итоат қил ва рукуъ (Аллоҳга ибодат) қилгувчилар билан бирга сажда ва рукуъ (яъни ибодат қил!») — деганларини эсланг!\n44. (Эй Муҳаммад), ғайб (номаълум) хабарларидан бўлган бу хабарни Сизга Биз ваҳий қилмоқдамиз. Ҳолбуки, Сиз улардан қайсилари Марямга кафил бўлишини билишлик учун қаламларини (қуръа қилиб) ташлаганларида уларнинг олдида эмасдингиз ва талашиб-тортишганларида ҳам уларнинг олдида эмасдингиз.\n45-46-47. Эсланг (эй Муҳаммад), фаришталар: «Ё Марям, албатта Аллоҳ сенга Ўзининг Сўзини хушхабар қилиб берадики, унинг исми ал-Масиҳ Ийсо бинни Марям бўлиб, дунёю охиратда обрўли ва (Аллоҳнинг) яқинларидан бўлур ҳамда одамларга гўдаклик пайтида ҳам вояга етган чоғидагидек гапирур. Ва солиҳ бандалардан бўлур», деганларида, Марям: «Парвардигорим, менга одамзод тегмаган бўлса, қаёқдан менда фарзанд бўлсин?» – деди. Аллоҳ айтди: «Шундай, Аллоҳ Ўзи хохлаган нарсасини (Ўзи хохлаган суратда) яратади. Қачон бирон ишни ирода қилса, унга: «Бўл!» — дейди. Бас, у иш бўлади».\nИ з о ҳ . Аллоҳнинг сўзи – Ийсо бинни Марямдир. Чунки у зот Қуръоннинг хабарига кўра Тангрининг: «Бўл!» — деган сўзи — фармони билан Марямдан отасиз таваллуд топганлар.\n48-49. Ва унга (Ийсога) ёзиш ва ҳикмат илмини, Таврот ва Инжилни таълим беради ҳамда уни бани Исроил қавмига пайғамбар қилади. (Ийсо бани Исроилга дейди): «Мен (ўзимнинг ҳақ пайғамбар эканлигим ҳақида) сизларга Парвардигорингиздан оят-далил келтирдим: Мен сизларга лойдан қуш тимсолини ясаб унга пуфласам, у Аллоҳнинг изни-иродаси билан ҳақиқий қуш бўлади. Ва яна кўр, пес касалларини тузата оламан ва Аллоҳнинг изни билан ўликларни тирилтираман ҳамда сизларга ейдиган ва уйларингизда сақлайдиган нарсаларингизни айтиб беришга қодирман. Агар мўмин бўлсангизлар, албатта бу ишларда сизлар учун аниқ оят-далиллар бордир».\nИ з о ҳ . Пайғамбарлар тарихидан шу нарса маълум бўладики, ҳар бир пайғамбар ўзининг замонида ривожланиб, тараққий қилган соҳада замондошларидан устун ва пешқадам бўлади. Масалан, Муҳаммад алайҳис-салом замонларида араб оламида адабиёт ниҳоят даражада ривожланган бўлиб, адиблар орасида тез-тез мусобақалар ўтказилиб турар ва ғолибларнинг асарларини Каъба деворларига осиб қўйишар эди. Кунлардан бир куни саҳобалардан бири Қуръондаги энг кичик сура бўлган «Кавсар» сураси ёзилган варақни ғолиб асарлар ёнига илиб қўяди, Шунда мўъжиза юз беради: бу сурани ўқиган шоирлар бир овоздан: «Бу башарнинг сўзи эмас!» — деб гувоҳлик берадилар. Исо алайҳис-саломнинг даврида эса табобат илми шундай тараққий қилган эдики, дунёда биронта давосиз дард йўқ, деб ҳисобланар эди. Шунда Исо алайҳис-салом келдилару ҳеч бир табибнинг қўлидан келмайдиган ишни қилдилар — ўликни тирилтирдилар! Шунинг учун ҳам Қуръонда у зотнинг номларига “ал-Масиҳ” — силовчи лақаби қўшилди. Яъни, у кишининг қўллари теккан — силаган ўликка жон кирар эди. Бундай мўъжизалар, табиийки, одамлар ўз пайғамбарларига иймон келтиришларига сабаб бўлар эди.\n50. «(Мен) сизларга ўзимдан олдинги Тавротнинг (ҳақ эканлигини) тасдиқловчи бўлган ҳолда, сизлар учун ҳаром қилинган айрим нарсаларни ҳалол қилиш учун (келдим). Ва сизларга Парчардигорингиздан оят-далил келтирдим. Бас, Аллоҳдан қўрқингиз ва менга итоат қилингиз!\n51. Албатта Аллоҳ Парвардигорим ва Парвардигорингиздир. Бас, Унга бандалик қилингиз! Мана шу тўғри йўлдир!»\n52-53. Қачонки Исо улар томондан куфрни кўргач: «Аллоҳнинг динига даъват қилишимда ким мёнга ёрдамчи бўлур?» — деди. Ҳаворийлар айтдилар: «Биз Аллоҳнинг (динига) ёрдам бергувчилармиз. Аллоҳга иймон келтирдик. (Эй Ийсо), гувоҳ бўлгинки, биз Аллоҳга бўйинсунгувчилармиз. Парвардигоро, нозил қилган нарсангга ишондик, пайғамбарингга эргашдик. Бас, бизни (Ўзингнинг бирлигингга, пайғамбарингнинг ҳақлигига) гувоҳлик берувчилар қаторига ёзгин!»\n54. (Яҳуйдилар) макр қилдилар. Аллоҳ ҳам «макр» қилди. Аллоҳ «маккорроқдир».\nИ з о ҳ. Улар Исо алайҳис-саломни ўлдирмоқчи бўлдилар. Аллоҳ эса унга бирор зарар етказмай Ўз ҳузурига – самога кўтарди. Аллоҳнинг «макри» — тадбири устунроқ бўлиб чиқди.\n55. (Эй Муҳаммад), Аллоҳ айтган бу сўзларни эсланг: «Ё Исо, албатта Мен сени вафот қилдиргувчи ва Ўз ҳузуримга кўтаргувчиман. Ва кофирлар ёмонлигидан халос қилгувчиман ҳамда то қиёмат кунигача сенга эргашган зотларни кофирлардан юқори қўюрман. Сўнгра Менга қайтажаксиз. Бас, ўзим сизлар талашиб-тортишган нарсалар ҳақида ораларингизда ҳакамлик қилурман.\n57. (Аллоҳ) иймон келтириб, яхши амаллар қилган зотларга эса ажрларини комил суратда берур. Аллоҳ зулм қилгувчиларни севмайди. (Бинобарин Ўзи ҳам ҳеч кимга зулм қилмай, ҳар кимга қилган ишига лойиқ жазо беради)».\n58. (Эй Муҳаммад), Сизга тиловат қилаётганимиз бу қисса Аллоҳнинг оятлари ва ҳикматли эслатмаларидандир.\n59. Албатта Исонинг (отасиз туғилишининг) мисоли Аллоҳ наздида худди Одамнинг мисоли кабидирки, уни тупроқдан яратиб, сўнгра «Бўл», деди. Бас, у (жонли одам) бўлди.\nИ з о ҳ. Ривоят қилишларича, бир гуруҳ насронийлар пайғамбар алайҳис-салом ҳузурларига келиб: «Нега сен бизнинг пайғамбаримиз Исони: «Одам, Аллоҳнинг бандаси», деб ҳақорат қиласан! Агар у худо бўлмаганида отасиз туғилармиди?» — дейишди. Шунда Одамнинг на ота, на онасиз дунёга келиши уни бандалик қилишдан тўсмагани янглиғ, Ийсонинг отасиз туғилиши ҳам унинг банда бўлишига монеъ бўлмайди, деган мазмунда юқоридаги оят нозил бўлди.\nИ з о ҳ . Мазкур оятда Муҳаммад пайғамбарга Исони худо деб билувчи кимсалар агар Қуръон оятларига ишонмасалар, ёлғончиларга Аллоҳнинг лаънатини сўраб, қасам ичишликка таклиф қилиш буюрилди. Ровийларнинг айтишларича, биронта насроний келиб, қасам ичишга журъат этмаган экан.\n62. Албатта бу ҳақ-рост қиссадир. (Яъни Исо ҳеч қандай худо эмас, балки Аллоҳнинг бошқа ҳамма пайғамбари каби оддий одам зотидандир). Ва ҳеч қандай тангри йўқ, фақат Аллоҳнинг ўзи бор. Ва албатта Аллоҳнинг ўзигина қудрат ва ҳикмат эгасидир.\n64. Айтинг (эй Муҳаммад): «Эй аҳли китоб (яъни яҳудий ва насронийлар), бизга ҳам, сизга ҳам баб-баробар бўлган бир сўзга келингиз — ёлғиз Аллоҳгагина ибодат қилайлик, Унга ҳеч нарсани шерик қилмайлик ва бир-бировларимизни Аллоҳдан ўзга худо қилиб олмайлик».\nИ з о ҳ . Ислом эътиқодига кўра бутун оламни яратган Тангри таоло барча инсонлар бахтли яшасинлар деб Ўз томонидан ҳаёт учун дастуриламал бўлган қонун-қоидалар, яъни динни юборган. Кимда-ким бу қонун-қоидаларни тан олмасдан ўз-ўзича янги қонун чиқармоқчи бўлса, у худоликни даъво қилган ҳисобланади ва унинг изидан эргашганлар эса уни худо деб билган бўладилар.\nАгар улар (яьни аҳли китоблар) ушбу даъватдан юз ўгирсалар, унда сизлар (эй мўминлар): «Гувоҳ бўлинглар, биз мусулмонлар — ягона Аллоҳга итоат қилгувчилармиз», деб айтингиз!\n66. Ҳой (яҳудий ва насронийлар) сизлар биладиган нарсаларингиз (Мусо ва Ийсо пайғамбарлар) ҳақида-ку талашдингиз. Энди нима учун билмайдиган нарсангиз (Иброҳимнинг қайси динда бўлганлиги) хусусида талашмоқдасиз? Аллоҳ билур, сизлар билмассиз.\n68. Одамларнинг Иброҳимга яқинроғи унинг йўлига эргашган зотлар, мана бу пайғамбар (Муҳаммад алайҳис-салом) ва иймон келтирган кишилардир. Аллоҳ мўминларнинг дўстидир.\n71. Эй аҳли китоб,. нима учун ўзингиз билган ҳолингизда ҳақни ботилга аралаштирасиз ва ҳақни беркитасиз?!\n72-73-74. Аҳли китобдан бир тоифаси бир-бирларига шундай дейишди: «Мўминларга нозил қилинган нарсага (Қуръонга) куннинг бошида иймон келтириб, куннинг охирида уни инкор қилинглар. Шояд (улар ҳам иймонларидан) қайтсалар. Токи бирорта одамга сизларга берилган билим берилмаслиги ёки Парвардигорингиз ҳузурида сизлар билан ҳужжатлашмаслиги учун фақат ўз динингизга бўйинсунган кишиларнинг гапларинигина тасдиқ этиб ишонинглар!» Айтинг (эй Муҳаммад): «Албатта ҳақ йўл Аллоҳнинг йулидир». Айтинг: «Албатта фазлу карам Аллоҳнинг қўлида, уни Ўзи истаган кишиларга берур. Аллоҳ фазли кенг, билгувчи Зотдирки, раҳматини (яъни пайғамбарликни) Ўзи истаган кишига хос қилиб беради. Аллоҳ улуғ фазлу марҳамат соҳибидир».\n75. Аҳли китоб орасида шундай кишилар борки, унга беҳисоб молни омонат қўйсангиз, хиёнат қилмай сизга қайтаради. Уларнинг орасидй яна шундайлари ҳам борки, унга бир динорни ишониб берсангиз, то устида туриб олмагунингизча сизга қайтиб бермайди. Бунинг боиси – уларнинг «омий-китобсиз кимсалар учун бизнинг устимизга ҳеч қандай йўл йўқ», дейишларидир. (Яъни, айрим яҳудийлар ўзларидан бошқаларни паст табақа ҳисоблаб: «Биз Аллоҳнинг суйган бандаларимиз, демак, бошқа миллатларнинг моллари биз учун ҳалол», дер эдилар.) Улар билиб туриб Аллоҳ ҳақида ёлғон сўзларни сўзлайдилар.\n76. Йўқ! (Уларнинг даъволари ботилдир.) Балки ким аҳдига вафо қилса ва тақводор бўлса (ана ўша киши Аллоҳнинг суйган бандасидир). Зеро, Аллоҳ тақво қилгувчи кишиларни севади.\nИ з о ҳ . Бу оят баъзи бир насронийларнинг: «Исо алайҳис-салом бизни ўзига сажда қилишга буюрган», деган ботил даъволарига раддия тарзида нозил бўлган.\n80. У (пайғамбар) сизларни фаришталар ва бошқа пайғамбарларни худо қилиб олишингизга буюриши ҳам жоиз эмас. Ахир у сизларни мусулмон – Аллоҳга бўйинсунгувчи бўлганингиздан кейин куфр – динсизликка қайтишга буюрадими?!\n81. Эсланг (эй аҳли китоб), Аллоҳ барча пайғамбарлардан: «Мен сизларга қандай Китоб ва Ҳикмат бермайин, кейин сизларнинг пайғамбарлигингизни тасдиқ этувчи бир пайғамбар (яъни Муҳаммад алайҳис-салом) келгач, албатта унга иймон келтирурсиз ва ёрдам берурсиз», деб аҳд-паймон олгач, уларга: «Мана шу аҳд-паймонимни иқрор бўлиб қабул қидцингизларми?» деди. У пайғамбарлар: «Иқрормиз», деб жавоб қилишгач, Аллоҳ айтди: «Гувоҳ бўлингиз! Мен ҳам сизлар билан гувоҳ бўлгувчиларданман».\n82. Бас, ким шундан кейин ҳам (аҳд-паймондан) юз ўгирса, ана ўшандай кимсалар фосиқ – бузуқилардир.\n83. Аллоҳнинг динидан ўзга дин истайдиларми?! Ахир осмонлару ердаги барча жонзот истаса-истамаса Унга бўйинсуниб турибди-ку! Ўшалар (яъни Аллоҳнинг динига итоат қилишни хоҳламаётганлар) ҳам фақат Унинг ўзига қайтариладилар-ку!\n84. (Эй Муҳаммад), Аллоҳга, бизга нозил қилинган нарсага (Қуръонга) ва Иброҳим, Исмоил, Исҳок, Яъқуб ва унинг уруғ-авлодларига нозил қилинган нарсаларга ва Мусо, Исо ҳамда барча пайғамбарларга Парвардигорлари томонидан берилган нарсаларга иймон келтирдик. У пайғамбарлардан бирортасини ажратиб қўймаймиз. Ва биз Унинг ўзигагина бўйинсунгувчилармиз», деб айтинг.\n87-88. Уларнинг жазоси — устларига тушажак Аллоҳнинг, фаришталарнинг ва барча одамларнинг лаънатидир. Улар азоблари енгиллатилмаган ҳолда дўзахда абадий қолгувчилардир ва уларга (бу азоб бирон лаҳза) кечиктирилмайди.\n89. Магар шундан (яъни куфрларидан) кейин тавба қилиб, ўзларини ўнгласалар (Аллоҳ гуноҳларини мағфират қилур). Чунки Аллоҳ мағфират қилгувчи, меҳрибондир.\n90. Албатта иймон келтирганларидан кейин кофир бўлган, сўнгра куфрлари янада зиёда бўлган кимсаларнинг қилган тавбалари ҳаргиз қабул қилинмайди. Ана ўшалар ҳақ йўлдан тойилгувчилардир.\n92. Суйган нарсаларингиздац инфоқ-эҳсон қилиб бермагунингизча ҳаргиз яхшиликка (жаннатга) етмагайсиз. Ҳар қандай нарсани инфоқ қилсангиз, албатта Аллоҳ уни билур.\n93. Таврот туширилишидан илгари Исроил (Яъқуб) ўзига ҳаром қилган нарса (туянинг гўшти билан сути) дан бошқа барча таомлар бани Исроил қавмига ҳалол эди. (Эй, Муҳаммад), «Агар ростўй бўлсангизлар Тавротни келтириб ўқиб кўринглар», деб айтинг.\nИ з о ҳ . Маълумки, яҳудийлар зулм ва тажовузкорлик йўлини тутганларидан кейин Тангри таоло уларга бир неча хил ноз-неъматларни ҳаром қилди. Лекин улар буни тан олмай, «Мазкур нарсалар асли Иброҳим замонида ҳам ҳаром эди», дер эдилар. Шунинг учун мусулмонларга: «Ўзинглар Иброҳимнинг динидамиз дейсизлар-у, у ҳаром қилган туя гўштини истеъмол қиласизлар», деб таъна қилишганда юқоридаги оят иозил бўлди. Айтишлари-ча, шундан кейин бирорта яҳудий Тавротни олиб келиб, ундан Иброҳим пайғамбарга туя гўшти ҳаром қилингани ҳақидаги оятни топиб бера олмаган.\n95. (Эй Муҳаммад), «Аллоҳнинг сўзи ростдир. Бас, ҳақ йўлдан тоймаган ва мушриклардан бўлмагин Иброҳимнинг динига эргашинглар!» — деб айтинг!\n96-97. Албатта одамлар ибодат қилишлари учун қурилган биринчи уй Маккадаги муборак ва бутун оламлар учун ҳидоят (мяёги) бўлган Каъбадурки, унда мақоми Иброҳим (яъни Каъбани қуришда Иброҳим алайҳис-салом оёқлари остида бўлган харсанг тош, у тошдан ҳанузгача Иброҳим пайғамбарнинг оёқ излари кетмаган) ва унга кирган одам ҳар қандай хавф-хатардан омон бўлиши (каби) очиқ оят-аломатлар бордир. Ва йўлга қодир бўлган кишилар зиммасида Аллоҳ учун мана шу уйни ҳаж-зиёрат қилиш бурчи бордир. Кимда-ким кофир бўлса (яъни Каъбани зиёрат қилиш фарз эканини инкор қилса), бас, албатта Аллоҳ бутун оламлардан беҳожат бўлган зотдир.\n98. (Эй Муҳаммад), айтинг: «Эй аҳли китоб, нима учун Аллоҳнинг оятларини инкор қилмоқдасиз? Ахир Аллоҳ қилаётган амалларингизга гувоҳ-ку!»\n99. Айтинг: «Эй ахли китоб, нима учун иймон келтирган кишиларни Аллоҳнинг йўлидан тўсасизлар ва ўзингиз гувоҳ бўлган ҳолингизда ундан (яъни Алоҳнинг йўлидан) қийиқ ахтарасизлар? Ахир Аллоҳ қилаётган амалларингиздан ғофил эмас-ку!»\n100. Эй мўминлар, агар китоб берилган кимсаларнинг баъзи бир гурухларига бўйинсунсангиз, улар сизларни иймонга келганингиздан кейин яна кофирликка қайтарадилар.\n101. Аллоҳнинг оятлари сизларга тиловат қилинаётган, Унинг пайғамбари орангизда бўлган бир пайтда қандай қилиб диндан қайтасиз?! Ким Аллоҳга боғланса (яъни Унинг динини маҳкам ушласа) бас, муҳаққақки, тўғри йўлга ҳидоят қилинибди.\n108. Булар Аллоҳнинг оятларидир. Сизга уларни хақ-рост тиловат қилмоқдамиз. Аллоҳ барча оламларга (яъни хеч кимга) зулм қилишни истамас.\n109. Осмонлар ва ердаги бор нарсалар Аллоҳникидир. Ва барча ишлар ёлғиз Аллоҳга қайтарилажак.\n110. (Эй уммати Муҳаммад), одамлар учун чиқарилган миллатларнинг энг яхшиси бўлдингиз. Зеро сиз яхши амалларга буюрасиз, ёмон амаллардан қайтарасиз ва Аллоҳга иймон келтирасиз. Агар аҳли китоб ҳам иймон келтирганда эди, ўзлари учун яхши бўларди. Улардан мўминлари ҳам бор ва (лекин) уларнинг кўплари итоатсиз кимсалардир.\n111. Улар сизларга озор беришдан бошқа ҳеч қандай зарар етказа олмайдилар. Агар сизлар билан урушсалар, кетларига қараб қочадилар. Сўнгра уларга (ҳеч ким томонидан) ёрдам берилмайди.\n112. Агар Аллоҳнинг ва одамларнинг (яъни мусулмонларнинг) ахди паноҳида бўлмасалар, албатта уларга қаерда бўлмасинлар, хор-зорлик битиб қўйилди. Улар Аллоҳнинг ғазаби билан кетдилар ва уларга бечорахоллик ёзиб қўйилди. Бунга сабаб уларнинг Аллоҳ оятларини инкор қилишлари ва пайғамбарларни нохақ ўлдиришларидир. Бунга сабаб уларнинг қилган исёнлари ва тажовузкор бўлганларидир.\n113. (Аҳли китобнинг ҳаммаси хам) баробар эмас. Ахли китоб орасида сажда қилган ҳолларида тунлари Аллоҳнинг оятларини тиловат қиладиган тўғри йўлдаги кишилар ҳам бор.\n115. Улар қилган бирон яхшилик беркитилмайди (яъни зое бўлмайди). Аллоҳ тақводорларни билгувчидир.\n116. Куфр йўлини тутган кимсаларни на моллари ва на болалари Аллоҳ томонидан бўладиган (азобдан) қутқара олмайди. Ана ўшалар жаҳаннам эгалари бўлиб, ўша жойда абадий қолажаклар.\nИ з о ҳ . Яъни худди эгалари кофир бўлганлари касофати билан экинларни совуқ уриб кетганидек, риё билан қилинган яхшиликдан ҳам ҳеч қандай фойда йўқдир. Ҳар қандай яхшилик Аллоҳ йўлида, холис ният билан қилинсагина ундан ажр, савоб кутиш мумкин.\n118. Эй мўминлар, ўзларингни қўйиб, (у мунофиқларни) сирдош дўст тутманглар! Улар сизларга зарар етказишда кучларини аямайдилар ва ёмон ҳолга тушишингизни орзу қиладилар. Уларнинг сизларни ёмон кўришлари оғизларидан ошкор бўлди. Дилларидаги адоватлари эса янада каттароқдир. Агар ақл юргазсангизлар сизлар учун оят-аломатларни аниқ-равшан қилиб бердик.\n119. Ҳой (мўминлар), сизлар уларни яхши кўрасизлар-у, улар сизларни суймайдилар. Сизлар ҳамма китобларга иймон келтирасизлар-у (улар сизларнинг китобингизга иймон келтирмайдилар). Сизларга йўлиққанларида: «иймон келтирдик», дейишади. Узлари холи қолишганда эса сизларни қаттиқ ёмон кўрганлари сабабли бармоқларини тишлайдилар. (Эй Мухаммад, уларга): «Шу адоватларинг билан ўлиб кетинглар!» — деб айтинг! Албатта Аллоҳ дилларни эгаллаган сирларни билгувчидир.\n120. Агар сизларга бирон яхшилик тегса, бу уларни хафа қилади. Агар сабр-тоқат қилсангиз ва Аллоҳдан қўрқсангиз, уларнинг найранглари сизларга ҳеч қандай зарар қила олмайди. Албатта Аллоҳ уларнинг қилаётган амалларини иҳота қилгувчидир.\n121. (Эй Муҳаммад), аҳли оилангиз хузуридан чиқиб, мўминларни урушадиган жойларига тахт қилиб қўйган пайтингизни эсланг! Аллоҳ эшитгувчи, билгувчидир.\nИ з о ҳ . Мана шу оятдан бошлаб ғазотлар ҳақида сўз кетади. Юқоридаги оятларда кофир, мунофиқлар билан сўз майдонида жангу жадал борган бўлса, энди бу жангу жадал уруш майдонига кўчади. Бу оятларда Ухуд уруши ҳақида батафсил сўз юритилиб, баъзи ўринларда Аллоҳнинг мўминларга қилган марҳаматини ёдга солиш учун Бадр жанги ҳам эслаб ўтилади. Юқоридаги оят Ухуд уруши ҳақидаги қиссанинг бошланишидир.\nИ з о ҳ . Пайғамбар алайҳис-салом Ухуд жангига минг кишилик лашкар билан чиқдилар. Душман қароргоҳига яқинлашганларида (уларнинг саноғи уч мингта эди) мусулмонлар орасига кириб олган Абдуллоҳ ибн Убай отли мунофиқ уч юз нафар аскар билан жанг майдонидан қочиб кета бошлади. Буни кўрган Бану Салама ва Бану Хориса қабиласидан бўлган мусулмонлар ҳам қайтмоқчи бўлдилар, лекин Тангрининг инояти билан бу қасдларидан воз кечдилар.\n124. Мўминларга:«Парвардигорингиз сизларга уч минг кўкдан туширилган фаришта билан мадад бериши кифоя қилмайдими?» деган пайтингизни эсланг!\n125. Йўқ (кифоя қилур). Агар сабр қилсангизлар ва Аллоҳдан қўрқсангизлар ва улар (кофирлар) шу онда сизларга ҳужум қилсалар, Парвардигорингиз сизларга беш минг белгили фаришта билан мадад берур.\nИ з о ҳ . Бадр жангида номдор паҳлавонлардан етмиш киши ўлдирилиб, етмиштаси асир олинди ва мусулмонлар ғалаба билан қайтдилар.\n128. (Эй Муҳаммад), Сиз учун бу ишда (яъни бандаларга нажот бериш ёки уларни ҳалок қилиш ишида) ҳеч бир нарса (яьни инон-ихтиёр) йўқдир. (Аллоҳнинг ўзи) ё уларнинг тавбаларини қабул қилар ёки золимликлари сабабли азоблар.\nИ з о ҳ . Бу оят Ухуд жангида пайғамбар алайҳис-саломнинг тишлари синиб, юзлари ёрилганида у зот, «ўз пайғамбарларининг юзини қонга бўяган қавм қандай нажот топсин?» дея умидсизликка тушганларида нозил бўлган.\n129. Осмонлар ва ердаги бор нарса Аллоҳникидир. Ўзи истаган кишининг гуноҳларини мағфират қилур. Узи истаган кимсани азоблар. Аллоҳ мағфиратли, меҳрибондир.\n133. Ва Парвардигорингиз томонидан бўлгувчи мағфиратга ҳамда тақводорлар учун тайёрлаб қўйилган (эни осмонлар ва ер баробарида бўлган) жаннатга шошилингиз!\n134. (У тақводор зотлар) яхши-ёмон кунларда инфоқ-эҳсон қиладиган, ғазабларини ичларига ютадиган, одамларнинг (хато-камчиликларини) афвэтадиган кишилардир. Аллоҳ бундай яхшилик қилувчиларни севади.\n135. (У тақводор зотлар) қачон бирон-бир нолойиқ иш қилиб қўйсалар ёки (қандайдир гуноҳ иш қилиш билан) ўзларига зулм қилсалар, дарҳол Аллоҳни эслаб, гуноҳларини мағфират қилишни сўрайдиган. — Ҳар қандай гуноҳни ёлғиз Аллоҳгина мағфират қилур, — билган ҳолларида қилган гуноҳларида давом этмайдиган кишилардир.\n137. Сизлардан илгари ҳам кўп йўллар – тажрибалар ўтгандир. Бас, ерда айланиб юриб, Аллоҳнинг динини ёлгон деганларнинг оқибатлари қандай бўлганини бир кўринглар.\n139. Куфрга қарши курашда (сустлашмангиз) ва (Ухуд жангидаги мағлубият сабабли) ғамгин бўлмангиз! Агар (ҳақиқий) иймон эгалари бўлсангизлар, сизлар устун бўлгувчидирсизлар.\n140. Агар (бугун — Ухудда) сизларга жароҳат етган бўлса, (Бадр жангида) у қавмга ҳам худди шундай жароҳат етган. (Токи ибрат бўлсин деб) ва Аллоҳ ҳақиқий иймон келтирган кишиларни билиши ҳамда ораларингдан шаҳидларни саралаб олиши учун бу кунларни (яъни ғалаба ва мағлубият кунларини) одамлар орасида айлантириб турамиз. Аллоҳ золим кимсаларни севмайди.\n141. Ва токи Аллоҳ иймон келтирган зотларни (гуноҳларидан) поклаш ва кофирларни ҳалок килиш учун (бу кунларни одамлар орасида айлантириб туради).\n143. Ўлимга рўбару бўлишингиздан илгари уни орзу қилар эдингиз. Мана энди (яъни Ухудда) уни кўзингиз билан кўриб турибсиз.\n144. Муҳаммад фақат бир пайғамбар, холос. Ундан илгари ҳам пайғамбарлар ўтгандир. Бас, агар у (яъни Муҳаммад алайҳис-салом) вафот қилса ёки ўлдирилса, кетингизга (куфрга) қайтиб кетасизми?! Кимда-ким кетига қайтиб кетса, Аллоҳга бирон зиён етказа олмас, (балки фақат ўзига зарар қилади, холос). Аллоҳ эса (йўлларидан қайтмай) шукр қилгувчи бандаларини муносиб мукофотлайди.\n145. Ҳар бир жон фақат Аллоҳнинг изни билан ва аниқ белгилаб қўйилган муддатда ўлади.\nИ з о ҳ. Ушбу оятни шундай тушунмоқ лозим: қўрқоқлик умрни узайтирмайди, шижоат эса уни қисқартирмайди. Ҳар қандай тадбир-эҳтиёткорлик Тангрининг қазо ва қадарини ўзгартирмайди. Бас, нима сабабдан ҳақ йўлидаги курашдан қочмоқчи бўласиз?\nКим дунё савобини истаса (яъни фақат ўлжа истаб жангга кирса) унга ўша истаган нарсасини берурмиз. Ким охират савобини истаса, унга-да, истаган нарсасини берурмиз. Ва шукр қилгувчиларни муносиб мукофотлаймиз.\n146. Қанчадан-қанча пайғамбарлар ўтганки, улар билан биргаликда кўпдан-кўп художўйлар жанг қилганлар. Ҳамда Аллоҳ йўлида ўзларига етган машаққатлар сабабли сусткашлик — заифлик қилмаганлар ва (душманларига) бўйин эгмаганлар. Аллоҳ мана шундай сабр қилгувчиларни севади.\n147. Уларнинг айтган гаплари фақат шундан иборат эди: «Парвардигоро, гуноҳларимизни ва ишларимиздаги хатоларимизни мағфират айла, қадамларимизни (жанг майдонида) собит қил ва бу кофир қавм устига Ўзинг бизни ғолиб қил!»\n149. Эй мўминлар, агар кофирларга итоат қилсангиз, сизларни ортингизга (куфрга) қайтарадилар. Бас, зиён кўргувчиларга айланиб қоласизлар.\n151. (Тангри эканлигига) ҳеч қандай ҳужжат-далил келмаган нарсани (яъни жонсиз бутларни) Аллоҳга шерик қилганлари сабабли кофирларнинг дилларига қўрқув солажакмиз. Уларнинг борар жойлари жаҳаннамдир, зулм қилгувчиларнинг жойлари нақадар ёмон жой!\n152. Аллоҳ ўз ваъдасининг устидан чиқди — сизлар Унинг изни билан кофирларни қира бошладингиз. То сусткашлик қилиб, (пайғамбар алайҳис-саломнинг) амру фармонлари борасида талашиб-тортишган ва Аллоҳ сизлар яхши кўрган нарсани (яъни ғалабани) кўзингизга кўрсатиб қўйганидан кейин пайғамбарнинг амридан бош тортган пайтингизгача (бу устунликларингиз давом этди). Орангизда дунё истаган кишилар ҳам, охират истаган кишилар ҳам бор эди. Сўнгра сизларни имтиҳон қилиш учун уларнинг (устидан ғалаба қилиш ўрнига мағлубият томонта) буриб юборди. Энди гуноҳларингизни афв қилди. Аллоҳ иймон эгаларига фазлу марҳамат соҳиби бўлган зотдир.\nИ з о ҳ. Ривоят қилишларича, Ухуд жанги бошланишидан олдин пайғамбар алайҳис-салом элликта мерганни тоғ устига қўйиб уларга ўринларидан жилмай мусулмонларни мудофаа қилиб туришни тайинладилар. Уруш бошланиши биланоқ мусулмонларнинг қўли баланд кела бошлаб, ғалаба кўзларига кўриниб қолди. Шунда у мерганлардан айримлари ўлжаси қолиб кетмаслик учун, айримлари ғолиб бўлдик, деб ўйлаб пайғамбар буюрган ўринларидан тоғдан тушиб кетишлари билан шу тоғнинг орқасидаги пистирмада турган душман аскарлари орқа тарафдан тўсатдан ҳужум қилдилар ва кутилмаган ҳужумдан таҳликага тушиб қолган мусулмонлар устидан ғалаба қилдилар. Мусулмонларнинг пайғамбар фармонларини бажармаганлари уларни аниқ бўлиб қолган ғалабадан маҳрум қилди. Оятнинг сўнгида Аллоҳ уларнинг бу гуноҳини афв этганини баён қилди ва уларни Тангринииг фазлу марҳаматидан ноумид бўлмасликка буюрди.\n153. (Эй мўминлар), ҳеч кимга боқмай (жанг майдонидан) чиқиб кетган пайтингизни эсланг! Ҳолбуки пайғамбар ортингизда сизларни чорламоқда эди. Бас (ғалаба, ўлжалар янглиғ) сизлардан кетган нарсаларга ва (мағлубият, қурбонлар каби) сизларга етган нарсаларга хафа — ғамгин бўлмасликларингиз учун Аллоҳ сизларга ғам устига ғам берди. Аллоҳ қилаётган амалларингиздан хабардордир.\n154. Сўнгра бу ғамнинг кетидан сизларга бир ором уйқусини туширдики, у сизлардан бўлган бир тоифа кишиларни (яъни ҳақиқий мўминларни) қамраб олди. Бошқа бир тоифа (яъни мунофиқлар) эса Аллоҳ ҳақида нотўғри, динсизларча бадгумон қилиб, ўз жонларининг ғамига тушиб қолдилар. Улар: «Энди биз учун ҳеч қандай ғалаба бўлмайди», дейишади. Айтинг (эй Муҳаммад): «Бутун иш Аллоҳнинг (қўлида)!» Улар сизга ошкор қилмайдиган нарсани (мунофиқликларини) яширадилар. Айтадиларки, «Агар ихтиёримиз ўзимизда бўлганида эди, бу ерларда ўлиб кетмаган бўлар эдик». Айтинг (эй Муҳаммад): «Агар уйларингизнинг ичига беркиниб олганингизда ҳам ўлдирилиши Аллоҳ томонидан ҳукм қилинган кишилар шубҳасиз ҳалокат жойига келган бўлар эдилар». (Аллоҳ бу мағлубиятни) кўнгилларингиздаги нарсани (иймон ёки нифоқни) имтиҳон қилиш ва дилларингиздаги нарса (иймон)ни поклаш учун қилди. Аллоҳ дилларни эгаллаган сирларни билгувчидир.\n155. Икки жамоат тўқнашган куни сизларнинг ичингиздан бўлган (уруш майдонидан) қочган кишиларни фақат шайтоннинг ўзи қилган айрим гуноҳлари сабабли йўлдан оздирди. Энди Аллоҳ уларнинг гуноҳларини афв этди. Албатта Аллоҳ мағфиратли, ҳалийм зотдир.\n156. Эй мўминлар, куфр йўлини тутган ва бошқа ерларга сафар қилиб ёки ғазотга чиқиб кетган дўстлари ҳақида: «Агар биз билан бирга қолганларида ўлмаган ва ўлдирилмаган бўлар эдилар», дейдиган кимсаларга ўхшамангиз! (Бу гапларини) Аллоҳ уларнинг дилларидаги ҳасрат қилиб қўяди. Ахир тирилтирадиган ҳам, ўлдирадиган ҳам Аллоҳ-ку?! Аллоҳ қилаётган амаларингизни кўргувчидир.\n157. Қасамки, агар Аллоҳ йўлида ўлдирилсангизлар ёки ўлсангизлар, албатта Аллоҳ томонидан бўлғуси мағфират ва раҳмат улар (яъни мунофиқ, кофирлар) тўплаган дунёдан яхшироқдир.\n158. Қасамки, агар ўлсангиз ҳам, ўлдирилсангиз ҳам, албатта Аллоҳ хузурига тўпланажаксиз.\n159. (Эй Муҳаммад) Аллоҳ томонидан бўлган бир марҳамат сабабли уларга (саҳобаларингизга) юмшоқ сўзли бўлдингиз. Агар қўпол, қаттиқ дил бўлганингизда эди, албатта атрофингиздан тарқалиб кетган бўлар эдилар. Бас, уларни афв этинг, улар учун Аллоҳдан мағфират сўранг ва ишларингизда уларга маслаҳат солинг! Энди (маслаҳат қилгач, бирон ишни) қасд қилсангиз, Аллоҳга суянинг — таваккал қилинг! Албатта Аллоҳ Ўзига суяниб (иш қилгувчиларни) севади.\n160. Агар сизларга Аллоҳ ёр бўлса, ҳеч ким сизлардан ғолиб бўлмас. Ва агар сизларни ёрдамсиз қўйса, Ундан ўзга ҳеч бир зот ёрдамчи бўлмас. Иймон келтирган зотлар Аллоҳнинг ўзигагина суянсинлар!\n161. Ҳеч бир пайғамбар учун (урушдан тушган ўлжаларга) хиёнат қилиш жоиз эмас. Ким хиёнат қилса, қиёмат кунида (Аллоҳнинг ҳузурига) қилган хиёнати билан бирга келур. Сўнгра ҳар бир жон мазлум бўлмаган ҳолида қилган амалига комил жазо олгай.\n163. Улар Аллоҳнинг ҳузурида ҳар хил даража — манзилатларда бўлурлар. Аллоҳ улар қилаётган амалларни кўргувчидир.\n164. Албатта Аллоҳ мўминларга ўзларидан бўлган (яъни одам жинсидан бўлган), уларга Аллоҳнинг оятларини тиловат қиладиган, (гунохларидан) поклайдиган ҳамда уларга Китоб ва Ҳикматни ўргатадиган пайғамбарни юбориш билан яхшилик қилди. Зеро улар илгари очиқ хато — залолатда эдилар.\n165. (Эй мўминлар), агар сизларга (Ухудда душман томонидан) бир мусибат етса — ҳолбуки, сизлар (Бадр жангида) унга икки баробар мусибат етказган эдингиз — Бу бало қайдан келди? — дейсизми?! (Эй Муҳаммад), уларга: «Бу мусибат — мағлубият ўз қилмишларингиздан», деб айтинг! Албатта Аллоҳ ҳамма нарсага қодирдир.\n166-167. Икки жамоат тўқнашган куни сизларга етган мусибат Аллоҳнинг изни-иродаси билан ва ҳақиқий мўминларни билиш учун ҳамда нифоқ йўлига кирган кимсаларни аниқлаш учун бўлди. Уларга: «Келинглар, Аллоҳ йўлида жанг қилинглар ёки (ҳеч бўлмаса бизнинг саноғимизни кўпайтириш билан душманни) даф қилинглар», дейилса, «Агар жанг бўлишини аниқ билганимизда-ку сизларнинг ортингиздан борган бўлар эдик», дейишади. Ўша куни улар иймондан кўра куфрга яқинроқ эдилар. Улар оғизда кўнгилларида бўлмаган нарсаларни гапирмоқдалар. Аллоҳ эса уларнинг яширган сирларини жуда яхши билгувчидир.\n168. (Эй Муҳаммад), ўша ўзлари ўтириб олиб дўстлари ҳақида: «Агар бизнинг гапимизга кириб (жанг қилишдан бош тортганларида) ўлдирилмаган бўлар эдилар», дейдиган кимсаларга: «Агар айтган гапларингиз рост бўлса, ўзларингдан ўлимни даф қилинглар-чи», деб айтинг!\n169-170. Аллоҳ йўлидаги жангда ўлдирилган зотларни ҳаргиз ўликлар деб ўйламанг! Йўқ, улар тириклардир! У зотлар Аллоҳ ўз фазлу карами билан берган неъматлардан хушнуд ҳолларида баҳраманд бўлмоқдалар ва ҳали ортларидан етиб келмаган биродарларига ҳеч қандай хавфу хатар йўқлиги ва ғамгин бўлмасликлари ҳақида хушхабар бермоқдалар.\n171-172. Улар Аллоҳ томонидан бўлган неъмат ва фазлу карам ҳақида ҳамда ўзларига жароҳат етганидан кейин ҳам Аллоҳ ва расулига бўйинсунган мўминларнинг ажри — мукофотини Аллоҳ зое қилмаслиги ҳақида хушхабар берадилар. Уларнинг орасидаги чиройли итоат қилган ва Аллоҳдан қўрққан зотлар учун улуғ ажр — мукофот бордир.\n173. Ундай зотларга айрим кимсалар: «Қурайш одамлари сизларга қарши (саноқсиз лашкар) тўплаган, қўрқингиз!» деганларида бу гап уларнинг иймонларини зиёда қилди ва: «Бизга ёлғиз Аллоҳнинг ўзи кифоя. У зот энг яхши ишончли вакилдир!» — дедилар.\n174. Бас, у юришдан бирон нохушлик етмай Аллоҳнинг неъмат ва фазли билан қайтдилар. Улар Аллоҳнинг ризолигини истадилар. Аллоҳ эса улуғ фазлу марҳамат соҳибидир.\nИ з о ҳ . Юқоридаги оятларда мусулмонларнинг Ухуд жангидан кейинги аҳволи баён қилинди. Ривоят қилишларича, мушриклар Ухудда мусулмонлар устидан ғалаба қилиб, уйларига қайтгач, йўлда: «Нега уларни бутунлай қириб ташламадик?» — деб надомат қилдилар. Бу гап расулуллоҳга етиб келганида у зот мушрикларнинг дилига қўрқув солиш ва уларга ўзларини ҳали куч-кувватга эга эканликларини кўрсатиб қўйиш учун мусулмонларни уларнинг ортидан юришга чақирадилар. Мусулмонлар Ухуд жангида кўп талофот ва жароҳатлар олганларига қарамай, пайғамбарнинг даъватларига «Лаббай!» деб жавоб бердилар ва баъзи бир «шайтон»ларнинг «қурайшлик мушрикларнинг сон-саноқсиз лашкари бор», деган васвасалари ҳам уларни қўрқита олмади, балки иймонларини зиёда қилди, холос. Улар пайғамбар алайҳис-салом билан бирга мушрикларнинг ортидан бориб Ҳамро ал-Асад деган жойда уларга етиб олдилар. Шунда Тангри таоло мушрикларнинг дилларига бир қўрқув солди ва улар мусулмонларга қарши жанг қилишга журъат қила олмадилар ва мусулмонлар эсон-омон Мадинага қайтиб келдилар.\n175. Албатта ўша (сизларни васвасага солмоқчи бўлган) шайтоннинг ўзидир. У сизларни ўзининг дўстларидан (кофирлардан) қўрқитмоқчи бўлади. Бас, агар мўмин бўлсангизлар, улардан қўрқмангиз, Мендан қўрқингиз!\n176. (Эй Муҳаммад), куфр — динсизликка шошаётган кимсалар Сизни ғамгин қилмасин! Албатта улар Аллоҳга ҳеч қандай зарар етказа олмайдилар. (Фақат) Аллоҳ улар учун охиратда бирон насиба бўлмаслигини истайди. Улар учун улуғ азоб бор (холос).\n177. Албатта куфрни иймонга алмаштирадиган кимсалар Аллоҳга ҳеч қандай зарар етказа олмайдилар. Улар учун аламли азоб бордир.\n178. Куфр йўлини тутган кимсалар уларга берган мухлатимизни зинҳор ўзлари учун яхшилик деб ҳисобламасинлар! Балки биз уларга фақат гунохларини зиёда қилишлари учунгина мухлат берамиз. Улар учун хор қилгувчи азоб бордир.\n179. Аллоҳ мўминларни сизлар бўлган мана шу ҳолатда (яъни ким мўмин-у, ким мунофиқлиги маълум бўлмаган ҳолатда) ташлаб қўювчи эмас. Ҳали у (Ухудда мунофиқларни мўминлардан ажратиб қўйгани каби) нопокни покдан ажратади. Аллоҳ сизларни ғайб илмидан хабардор қилмади. Лекин Аллоҳ пайғамбарларидан Ўзи истаган зотларни сайлаб олур (ва уни ғойибдан хабардор) огоҳ қилур. Бас, Аллоҳ ва Унинг пайғамбарларига иймон келтирингиз! Агар иймон келтириб, Аллоҳдан қўрқсангиз, сизлар учун улуғ ажр — мукофот бордир.\n180. Аллоҳ фазлу карами билан ато қилган нарсаларнинг (закотини) беришга бахиллик қилган кимсалар ҳаргиз бу қилмишларини ўзлари учун яхшилик деб ҳисобламасинлар! Йўқ, бу қилмишлари ўзлари учун ёмонликдир. Бахиллик қилиб бермаган нарсалари қиёмат кунида бўйинларига ўралажак! (Барча жонли-жонсиз нарсалар кетар ва) осмонлару ер мерос бўлиб Аллоҳнинг ўзига қолур. Аллоҳ қила-ётган амалларингиздан хабардордир.\n181. Албатта Аллоҳ: «Аллоҳ камбағал, бизлар боймиз», деган кимсаларнинг сўзини эшитди. Уларнинг айтган гапларини ва пайғамбарларни ноҳақ ўлдирганларини ёзиб қўюрмиз ва (қиёмат куни) уларга: «Жаҳаннам азобини тотиб кўрингиз!» — деб айтурмиз.\n182. Бу (азоб) ўзларингиз қилган гуноҳларингиз сабаблидир. Албатта Аллоҳ бандаларига зулм қилгувчи эмасдир.\n183. У кимсалар: «Албатта Аллоҳ бизга бирон пайғамбар то бир қурбонлик атаб, уни (осмондан тушган) олов еб (яъни ёндириб) кетмагунча унга иймон келтирмаслигимизни буюрган», дедилар. Айтинг (эй Муҳаммад): «Муҳаққақки, мендан илгари сизларга кўп пайғамбарлар очиқ ҳужжатлар ва сизлар айтган нарсани (яъни қурбонликларни) келтирганлар. Бас, агар шу гапларингиз рост бўлса, нима учун уларни ўлдирган эдингизлар?!»\n184. (Эй Муҳамамад), агар Сизни ёлғончи қилишган бўлса (асло ғамгин бўлманг, чунки) Сиздан илгари ҳам очиқ ҳужжатлар, битиклар ва нурли Китоб келтирган кўп пайғамбарлар ёлғончи қилинганлар.\n185. Ҳар бир жон ўлимни тотгувчидир. Ва қиёмат кунида ҳеч шак-шубҳасиз ажр-савобларингизни комил суратда олурсиз. Бас, ким дўзахдан четлатилиб, жаннатга киритилса, муҳаққақ (бахт-саодатга) эришгай. Бу ҳаёти дунё эса алдагувчи матодир.\n186. Албатта молу жонларингизда имтиҳон қилинурсизлар (яъни Тангри таоло мол ва жонларингизга хилма-хил офату балолар юбориб, сизларнинг иймонингизни текшириб кўрар), ва албатта сизлардан илгари Китоб берилган кимсалар томонидан ва мушриклар томонидан кўп азият-маломатлар эшитажаксизлар. Агар (озорларига) сабр-тоқат қилсангизлар ва Аллоҳдан қўрқсангизлар (нажот топурсиз). Чунки бу иш (яъни сабр-тоқатли бўлиб, Аллоҳдан қўрқиш) ишларнинг мақсадга мувофиғидир.\n187. Эсланг (эй Муҳаммад), Аллоҳ Китоб берилган кимсалардан «Албатта у Китобни одамларга очиқ баён қилурсизлар ва яширмайсизлар!» — деб аҳд-паймон олган эди. Сўнг улар бу аҳд-паймонни ортларига ташладилар ва уни озгина қийматга сотдилар. Уларнинг бу олди-сотдилари нақадар ёмон иш бўлди!\n188. (Эй Муҳаммад), сиз ҳаргиз қилган ишлари (яъни одамларни ҳақ йўлдан адаштиришлари) билан хурсанд бўладиган ва қилмаган ишлари билан мақтовлар эшитишни яхши кўрадиган кимсалар азобдан йироқ макондалар, деб ўйламанг! Улар учун аламли азоб бордир.\n190. Осмонлар ва ернинг яралишида ҳамда кеча ва кундузнинг алмашиниб туришида ақл эгалари учун (бир яратувчи ва бошқариб тургувчи зот мавжуд эканлигига) оят-аломатлар борлиги шубҳасиздир.\n192. Парвардигоро, албатта Сен кимни жаҳаннамга киритсанг, муҳаққақ уни расво қилурсан. Ва бундай золимлар учун ҳеч қандай ёрдамчи йўқдир.\n193. Парвардигоро, албатта биз: «Парвардигорингизга иймон келтирингиз!» — деб иймонга чорлаган жарчи (Муҳаммад алайҳис-саломнинг нидоларини) эшитдигу, иймон келтирдик. Парвардигоро, бизнинг гунохларимизни мағфират қил, қилган ёмонликларимизни (саҳифайи аъмолимиздан) ўчиргил ва бизларни яхшилар билан бирга ўлдир!\n194. Парвардигоро, бизларга пайғамбарларинг орқали ваъда қилган нарсаларингни (жаннат, мағфират, висолингдан баҳраманд этиш каби неьматларингни) ато қил ва бизларни қиёмат кунида расво қилмагил! Албатта, Сен ваъдангта хилоф қилмагайсан.\n195. Бас, Парвардигорлари уларнинг дуоларини ижобат қилиб (деди): «Албатта Мен сизлардан бирон амал қилгувчи эркак ё аёлнинг амалини зое қилмагайман. Зеро бировингиз бировингиздандирсиз. (яъни эркак аёлдан, аёл эркакдан дунёга келган). Бас, ватанларидан ҳижрат қилган, диёрларидан қувилган, менинг йўлимда азиятлар чеккан ва (менинг йўлимда) жанг қилиб, қатл этилган зотларнинг қилган гуноҳларини ўчиргайман ва уларни Аллоҳ ҳузуридан савоб — мукофот қилиб тагларидан дарёлар оқиб турадиган боғларга киритурман. Ва энг гўзал савоб — мукофот Аллоҳнинг ҳузуридадир».\n196. Сизни кофирларнинг шаҳарларда кезишлари алдаб қўймасин!\n198. Аммо Парвардигорларидан қўрққан зотлар учун Аллоҳ ҳузуридан зиёфат бўлмиш — тагларидан дарёлар оқиб тургувчи боғлар бордирки, улар бу боғларда абадий қолажаклар. Яхшилар учун Аллоҳ ҳузуридаги нарса (яъни савоб-ажр кофирларнинг муваққат кайф-сафоларидан) афзалроқдир.\n199. Албатта аҳли китоб ичида Аллоҳга ҳамда сизларга нозил қилинган ва ўзларига нозил қилинган нарсаларга иймон келтирувчи, Аллоҳга итоат қилиб бош эгувчи, Аллоҳнинг оятларини озгина қийматга сотиб юбормайдиган зотлар ҳам бор эканлиги аниқ-равшандир. Ана ўшалар учун Парвардигорлари ҳузурида ажру савоб бордир. Албатта Аллоҳ тез-да ҳисоб-китоб қилгувчи зотдир.\n200. Эй мўминлар, сабр қилингиз ва сабру тоқат қилишда (кофирлардан) устун бўлингиз ҳамда доимо (кураш — жиҳод учун белингиз боғлиқ ҳолда) ҳозир бўлиб турингиз! Ва Аллоҳдан қўрқингизким, (шунда) шояд нажот топгайсизлар!\nРукнлар Қуръони каримнинг ўзбекча мазмуни.


Энг зўр iPhone ҳам DxOMark тестида иккита хитойча флагманга мағлуб бўлди! - Terabayt.Uz\nФотокамераларни профессионал синовдан ўтказиши билан танилган DxOMark компаниясини яхши биласиз. Яқиндан бери у қурилмаларнинг яна бир жиҳатини тестдан ўтказишни бошлаган ва бу борадаги илк рейтингини эълон қилганмиз.\nDxOMark негадир янги айфонларнинг камераси текшируви натижаларини узоқ вақтгача маълум қилмай келди. Ниҳоят, орадан бир ярим ой ўтгач, унинг сайтида iPhone 11 Pro Max камераси ҳақида мақола пайдо бўлди. Буни қарангки, Apple’нинг энг зўр смартфони бу борада 117 балл билан атиги учинчи ўринни олибди!\nКўриб турибсизки, биринчи ва иккинчи ўринларни Huawei Mate 30 Pro ҳамда Premium талқинидаги Xiaomi Mi CC9 Pro флагманлари бир хил – 121 баллик натижа билан забт этишган.\nЎҚИНГ: Apple энди келиб-келиб Xiaomi’дан нусха ола бошлади!\nDxOMark сайтидаги юқорида таъкидланган мақола муаллифи iPhone 11 Pro Max камерасининг универсаллигини мақтаган. Экспозициялари аъло даражада, жуда ёрқин ва қоронғи ҳудудларда рангларнинг кенг диапазонини бера олади. Рангларнинг табиийлиги сақланади, айниқса – портретларда.\nШунингдек, янги – Deep Fusion режими ҳам эътироф этилган; у нейротармоқлар ёрдамида суратларнинг тафсилотларини аниқлаштириб беради. Гарчи яхши ёритилмаган шароитларда деталлар ўта аниқ бўлмаса-да, iPhone XS моделларидагига кўра унинг камераси анча такомиллаштирилган.\nШу билан бирга, iPhone 11 Pro Max камерасида нуқсонлар ҳам мавжуд. Масалан, орқа фонни хиралаштириб кўрсатиш – боке эффектини дастурий таъминот даражасида яхши бажара олмайди. Смартфон кишини суратга олаётиб, унинг тасвири чегараларини ҳамиша ҳам аниқ ажратолмайди, хусусан, сочлар мисолида бу муаммо яққол кўриниб қолади:\nМақолада яна iPhone 11 Pro Max телеобъективининг рақибларидан қолишганини таъкидланган – у атиги икки карралик зумга эга, Xiaomi ва Huawei эса нақ беш карра яқинлаштириб бера олади! Шундай бўлса-да, Apple флагмани камерасида кенг бурчакли объективга эга модул яхши – у яхши динамик диапазон ва ранглар узатилишини таъминлайди, бироқ сифатига кўра асосий датчикдан яхши эмас.\nХулласи калом, купертиноликлар iPhone 11 Pro Max камерасини янги даражага олиб чиқишган, лекин айрим жиҳатларига кўра у барибир хитойлик рақибларидан мағлуб бўлган. Орадаги фарқ унчалик катта эмас ва оддий фойдаланувчиларга сезилмайди ҳам, фақат мутахассисларгина ажрата олишлари мумкин.\n#Apple #Apple iPhone #Huawei #Xiaomi #Android смартфон #камера #смартфонлар #тест #DxOMark #Huawei Mate 30 Pro #Apple iPhone 11 Pro Max #Xiaomi Mi CC9 Pro


Турк киноси янгиликлари: Ўзидан 23 ёш кичик қизга кўнгил қўйган Ўзжан Дениз - Zamin.uz\nТурк киносаноати билан боғлиқ энг муҳим янгиликларни эътиборингизга ҳавола этишда давом этамиз.\n29 январь куни Star TV каналида Ўзжан Дениз бош қаҳрамон ролини ижро қилган «Сени узоқ кутдим» сериали премьераси бўлиб ўтди. Узоқ кутилган фильм рейтингда паст кўрсаткич қайд этган ва эътирозларга сабабчи бўлган. Мухлислар қаҳрамон қиз ролини гавдалантирган Ирем Ҳалважиўглунинг актрисалик маҳорати етишмаслиги ва сюжетда ўзига хослик йўқлигини танқид қилган.\nАммо паст кўрсаткичлар актёрнинг собиқ рафиқаси премьерадан аввал эри уни ўлдиришга уринганини овоза қилгани билан боғлиқлиги эҳтимоли ҳам йўқ эмас. Чунки Ўзжаннинг ўзи буларнинг бари атайин янги лойиҳа намойишидан аввал уюштирилгани ва бу унинг ижодий фаолиятига қарши акция эканини таъкидлаган. Posta газетаси эса Денизнинг ўзидан 23 ёш кичик эронлик дизайнер Самар Дадгар билан муносабатда эканини маълум қилган.\nМарям Узерли қизлари Лара ва Лили билан бирга тушган суратларини эълон қилди. Актрисанинг иккинчи фарзанди 2021 йилнинг 8 январь куни дунёга келганди.\nИброҳим Челикколенинг рафиқаси иккинчи марта ота-она бўлишни режалаштираётганини маълум қилган. Жуфтлик қизлик бўлишни истаётганини айтиб, аллақачон исм танлаб қўйганини маълум қилган. Иброҳим ва Михре 2017 йилда турмуш қурган ва 2019 йилда илк марта фарзандли бўлган.\nГулсерен Будайижиўглу асари асосида OGM Pictures томонидан суратга олинган «Маъсумлар хонадони» ва «Қизил хона» сериаллари машҳурликка эришишга муваффақ бўлган. Навбат Гулсерен қаламига мансуб «Ойна ортидаги қиз» китобига. OGM Pictures томонидан суратга олинадиган сериал премьераси 2021 йилнинг февраль ойи сўнгида бўлиши режалаштирилган.\nЭлчин Сангу InStyle журналининг февраль сонидаги муқоваси учун суратга тушди.\nЭнгин Ўзтурк Sözcü газетасига берган интервьюсида Мустафо Камол Отатуркка бағишланган фильмда роль ижро қилишни орзу қилишини билдирган. Актёр унинг тарих саҳифаларида муҳрланмаган ҳаётидаги лаҳзаларни гавдалантиришни ва инсон сифатида феъл-атворини истайди.\nЖан Яман «Сандокан» сериалида суратга тушиш учун тайёргарлик ишларини бошлаб юборган. “Замин” янгиликларини “Инстаграм”да кузатиб боринг\nЯнгиликлар » Маданият » Турк киноси янгиликлари: Ўзидан 23 ёш кичик қизга кўнгил қўйган Ўзжан Дениз


imon.uz 20-11-2013 140\nБу ҳақида Аллоҳ таоло Қуръони Каримда марҳамат қилади: «Йўқ! Уларнинг қилган касблари қалбларига моғор бўлиб ўрнашиб олган, холос»\n(«Мутоффифун» сураси, 14-оят).\n1. «Аллоҳим, Сен парвардигоримсан, Сендан бошқа илоҳ йўқ. Мени халқ қилдинг ва мен Сенинг қулингман. Мен Сенга берган ваъдамда ва Сенга берган аҳдимда қодир бўлганимча турибман. Қилган нарсаларимнинг ёмонидан Сенинг номинг билан паноҳ тилайман. Менга ато қилган неъматларингга иқрор бўлдим. Ва яна гуноҳларимга ҳам иқрор бўлдим. Менинг гуноҳларимни кечир. Чунки Сендан бошқаси гуноҳларни кечира олмайди».\n2. «Аллоҳим, мен нафсимга кўп зулм қилдим. Гуноҳларни Сендан бошқаси кечира олмайди. Ўзингнинг ҳузурингдан бўлган мағфират ила мени кечиргин. Ва менга раҳм қилгин, албатта Сен кечиргувчи, раҳмли Зотсан».\n3. «Аллоҳим, Сен айбу нуқсонлардан поксан. Гуноҳларимни мағфират қилишингни ва раҳматингни сўрайман. Ё Аллоҳ, илмимни зиёда қил. Ўзинг мени ҳидоят ато эт. Қалбимни динингда собит қил. Менга раҳматингни ато эт. Батаҳқиқ, Сен неъматларни ҳисобсиз берувчисан».\n4. «Эй ҳай – тирик ва қаййум сифатига эга бўлган Зот, Сендан ёрдам сўрайман. Шаънимни ҳар бир нарсада ислоҳ эт ва кўз юмиб очгунчалик муддат ҳам ўз ҳолимга ташлаб қўйма».\n5. «Аллоҳим, гуноҳларимни мағфират қилишингни сўрайман. Сен раҳмлисан».